Novi ZIO smanjio broj starih predmeta i usporio naplatu potraživanja | Kolega\nZakon o izvršenju i obezbeđenju iz ugla javnih izvršitelja i sudija\nNovi ZIO smanjio broj starih predmeta i usporio naplatu potraživanja\nNovi Zakon o izvršenju i obezbeđenju (ZIO) u primeni je nešto više od godinu dana. O njegovim najupečatljivijim efektima, uticaju na ekonomičnost postupka, naročito imajući u vidu odredbe koje se tiču naknadne naplate troškova postupka, primerima iz prakse i nedostacima razgovarali smo sa Miodragom Grujovićem, javnim izvršiteljem iz Niša, kao i sa Anom Kovačević i Branislavom Simovićem, sudijama Osnovnog suda u Kraljevu. Iz svog ugla o ZIO govori i Dragana Boljević, predsednica Društva sudija Srbije i sudija Apelacionog suda u Beogradu.\nMiodrag Grujović smatra da novi Zakon definitivno usporava naplatu potraživanja svih izvršnih poverilaca.\n- Rešenje o izvršenju na osnovu verodostojne isprave i Rešenje o izvršenju radi namirenja novčanih potraživanja nastalih iz komunalnih i srodnih delatnosti sprovode se posle njihove pravnosnažnosti, koju je teško ostvariti. Nov način dostavljanja Rešenja o izvršenju, koji je, nakon neuspele dostave, podrazumevao izlazak javnog izvršitelja na adresu prebivališta izvršnog dužnika radi dostavljanja obaveštenja o isticanju pismena na oglasnu tablu suda, a u odsustvu sporazuma Visokog saveta sudstva sa JP „Pošte Srbije“ o načinu vršenja dostave koji je zaključen tek sredinom ove godine, značajno je opteretio resurse javnih izvršitelja i doveo do odugovlačenja postupka dostave. Najviše problema bilo je kada određeni poverioci, na primer, u postupku prinudne naplate sudskih taksi i slično, nemaju prebivalište na području sudova za koje su imenovani javni izvršitelji. Pored toga, pokazalo se da procedura odlučivanja po pravnom leku u sudovima traje suviše dugo, pa je do potvrde pravnosnažnosti nemoguće doći ni nakon više meseci od donošenja rešenja o izvršenju, mada se privredni sudovi mnogo revnosnije pridržavaju zakonskih rokova od osnovnih i viših sudova – kaže Grujović.\nZa sudije najupečatljiviji efekat primene novog ZIO je značajno smanjenje broja starih izvršnih predmeta u sudovima, do čega je došlo usled obustave starih predmeta i smanjenja priliva novih, što je posledica zakonske novine da su u najvećem broju predmeta za sprovođenje izvršenja nadležni javni izvršitelji.\n- Na taj način sudu je omogućeno da znatno efikasnije postupa u predmetima u kojima je sud zadržao nadležnost za sprovođenje izvršenja. Takođe, vrlo celishodna novina zakona je obaveza izvršnih poverilaca da u predlogu za izvršenje označe identifikacione podatke stranaka, naročito matični broj za fizička lica, jer omogućava znatno brže i efikasnije pribavljanje podataka o imovini strana, pa samim tim i sprovođenje izvršenja, kao i naplatu sudskih taksi. Dalje, uključivanje Viših sudova i Privrednog apelacionog suda u žalbeni postupak je doprinelo bržem odlučivanju po žalbama i uvelo dodatni korektiv u radu izvršnih sudija – kažu sudije Ana Kovačević i Branislav Simović.\nIzvršitelj Miodrag Grujović za „Kolegu“ kaže da „i pored smanjenja naknada za postupanje javnih izvršitelja, do koje je došlo primenom Javnoizvršiteljske tarife, veliki broj pravnih sredstava i pravnih lekova koji stoje na raspolaganju strankama u postupku svakako nepovoljno utiču na efikasnost izvršenja“.\n- Takozvani athezioni postupak za naplatu troškova postupka izvršenja dovodi do „začaranog“ kruga preduzimanja radnji sprovođenja izvršenja, jer iznova i iznova imate zahteve stranke za naknadu troškova do kojih dolazi zbog predujmljivanja naknada za rad javnih izvršitelja. Čak i u najjednostavnijim postupcima, kada se izvršenje sprovodi prenosom sredstava sa računa izvršnog dužnika, neophodno je najmanje dva puta obratiti se NBS, koja isto toliko puta naplaćuje naknadu za preduzimanje radnji, što ranije nije bio slučaj. Tada su se jednim aktom, u jednom navratu, naplaćivali glavni dug, kamata i troškovi postupka. Sada, kada se na pomenute nove troškove doda i naknada za advokata izvršnog poverioca za sastavljanje Zahteva za naknadu troškova, jasno je da izvršenje postaje mnogo skuplje – ocenjuje Grujović.\nSudije kažu da u pogledu troškova izvršnog postupka novi ZIO nije doneo značajne novine.\n- U njemu, kao i u Zakonu o izvršenju i obezbeđenju, je propisano da, po pravilu, izvršni poverilac predujmljuje troškove izvršnog postupka, a izvršni dužnik ih nadoknađuje i naplata troškova se sprovodi u istom izvršnom postupku. Eventualni uticaj na ekonomičnost postupka ima zakonsko rešenje da je u velikom broju izvršnih predmeta za sprovođenje izvršenja isključivo nadležan javni izvršitelj, što izvršne postupke čini skupljim za stranke, jer osim troškova sprovođenja izvršenja i angažovanja stručnih lica u postupku izvršenja, sada se moraju predujmljivati, odnosno nadoknađivati i troškovi rada javnog izvršitelja – kažu Kovačević i Simović.\nNa pitanje da li nam nedostaje „izjava o imovini“ javni izvršitelj Miodrag Grujović kaže da je reč o institutu preuzetom iz uporednog zakonodavstva koji u našem sistemu nije pravilno shvaćen, a samim tim ni primenjivan.\n- Da bi takav institut zaživeo bilo je neophodno njegovo sistemsko povezivanje sa ostalim propisima, pa bi se na kraju došlo do toga da dužnici koji su upisani u Knjigu izvršnih dužnika ne mogu da dobiju ni platne ni kreditne kartice, privreda sa njima ne bi mogla da sarađuje, ne bi mogli da promene prebivalište u javnim evidencijama, registruju automobil ili neko drugo prevozno sredstvo, niti bi mogli da kupe mesečnu kartu za javni gradski prevoz i slično. Niz restrikcija do kojih bi došlo primenom takvog instituta doveo bi do toga da se dužnici samostalno interesuju i čine sve da ne dospeju u Knjigu izvršnih dužnika ili da, ukoliko su već upisani, preduzmu potrebne aktivnosti da se upis izbriše. Ovako, pogrešna primena „izjave o imovini“ je komplikovala i dovodila do odugovlačenja postupaka, pa meni lično, a verujem ni drugim kolegama, ne nedostaje – kaže Grujović.\nNjegovo mišljenje dele i sudije iz Kraljeva.\n- Ne, ne nedostaje iz razloga što, iako je institut dobijanja izjave o imovini izvršnog dužnika uveden u naše zakonodavstvo pre više od 10 godina, nije dao odgovarajuće rezultate u smislu bržeg i efikasnijeg sprovođenja izvršenja. Postupak dobijanja izjave o imovini u praksi se pretvarao u nov postupak u kojem se neretko dešavalo da izvršni dužnici ne dostave izjavu o imovini, pa sud donosi rešenje o novčanom kažnjavanju po više puta i zatim sprovodi postupak naplate izrečene novčane kazne koja bi nekad po svojoj visini prevazilazila iznos potraživanja izvršnog poverioca zbog koga je pokrenut izvršni postupak. Takođe, bez obzira na podatke koje izvršni dužnik da u svojoj izjavi o imovini, sud podatke o kojima se vodi službena evidencija može da proveri i preko nadležnih organa. Na taj način je postupak za dobijanje izjave o imovini usporavao i opterećivao postupak sprovođenja izvršenja, a pozitivne efekte je imao u veoma malom broju slučajeva – kažu sudije.\nIzvršitelj Grujović smatra da su od uvođenja profesije izvršitelja kod nas oni na udaru javnosti i potpuno bez zaštite. Neretko se u medijima pojavljuju naslovi upereni protiv njih, a najčešće su takvi slučajevi posledica troškova postupka izvršenja. Jedan od poslednjih primera je slučaj u Nišu, o kome su pojedini mediji pisali pod naslovima da je „javni izvršitelj zaradio 396.000 dinara za pola sata“.\n- Profesionalno postupanje i odlični rezultati rada sporo menjaju sliku o javnim izvršiteljima u javnosti, mada lično mislim da je ona sada bolja nego na samom početku rada. Tendenciozno izveštavanje pojedinih medija posledica su nepristrasnog postupanja javnih izvršitelja upravo prema tom mediju i pojedinima koji su u njemu zaposleni, a bili su dužnici u postupcima koje su sprovodili javni izvršitelji, što je predstavnicima Komore neformalno predočeno na sastanku. Troškovi postupka izvršenja, u koje spada i naknada za uspešnost u sprovođenju izvršenja, rastu sa vrednošću glavnog potraživanja i propisani su Javnoizvršiteljskom tarifom, a odredivi su i pre pokretanja postupka, tako da javni izvršitelji na njih ne mogu uticati svojom voljom. Osim toga, potpuno netačno iznošenje informacija narušava sliku o javnim izvršiteljima u javnosti bez njihove krivice, ali sve to ne može uticati na poništavanje efekata njihovog rada, koji se ogledaju kako u visini efektive koja je prinudno naplaćena u postupcima izvršenja i vraćena privredi i građanima, tako i u pogledu povećanja procenta redovne naplate komunalnih potraživanja koji je višestruko veći nego na početku rada javnih izvršitelja. Sve ovo, zajedno, dovodi do boljih uslova života i privređivanja, veće jednakosti građana pred zakonom i jačanje poverenja u funkcionisanje pravne države – zaključuje Miodrag Grujović.\nTrend izvlačenja sudske vlasti iz sudova pod maskom efikasnijeg izvršenja\nSudija Apelacionog suda i predsednica Društva sudija Dragana Boljević kaže da je za nju, kao građanina Srbije i nekoga ko je u sudstvu, koncept srpskog izvršenja nedovoljno opravdan. Svoje mišljenje potkrepljuje izveštajem Vrhovnog kasacionog suda po kome je na kraju 2014. godine ostalo nerešeno dva miliona i 239.927 predmeta od kojih je milion i 893.157 izvršnih predmeta.\n- Statistički podaci za 2014. godinu govore da su postupke izvršenja sprovodili i sudovi i izvršitelji i da je 197 izvršitelja okončalo 167.000 izvršnih predmeta. Izvršiteljima su inače povereni predmeti naplate novčanih potraživanja koji se najlakše i najbrže sprovode i omogućeno im je da, za razliku od sudova, imaju pristup podacima republičkog Fonda PIO, pre svega jedinstvenom matičnom broju građana, što znatno olakšava pronalaženje izvršnog dužnika i sprovođenje izvršenja. Osim toga, sprovode laka izvršenja koja se tiču naplate komunalnih računa i novčana potraživanja. U istom periodu 2014. godine 195 sudija okončalo je 326.000 izvršnih predmeta, skoro duplo više od izvršitelja, a sudije su pri tom sprovodile sve vrste izvršenja koji su složeniji kao što je, recimo, predaja deteta u izvršenju porodičnih sporova i druga teža izvršenja koja zahtevaju vreme za preduzimanje niza radnji u više faza. Uprkos svemu, zakonodavac je i tada po zakonu iz 2011. i prilikom donošenja tada važećeg zakona procenio da je racionalnije ulagati u sistem izvršenja, a ne u kapacitete sudova. Problematično u celom tom sistemu, a to je ostalo i u sadašnjem ZIO, je da sistemom koji se tiče izvršenja preko izvršitelja upravlja i nadzire izvršna, a ne sudska vlast. Dakle, ministar pravde je nadležan da odlučuje o svim pitanjima u Komori izvršitelja. To je samo mali aspekt trenda izvlačenja sudske vlasti iz sudova a sve pod maskom kako hoćemo da imamo što efikasnije izvršenje - kaže Dragana Boljević.


Iguman Banjske Simeon: Nedelja u Briselu\nРубрика: Политика, Религија Аутор: Срђан Марјановић 648 пута прочитано Датум: 5.02.2007 Одштампај\nBrisel 29.01-03.02.2007. Brisel, jedan od dva centra svetske politike i odlučivanja i sedište glavnih institucija Evropske unije, bio je tokom protekle sedmice domaćin Episkopu raško-prizrenskom dr Artemiju i delegaciji koja je sa njim došla da u evropskim institucijama, u ovim sudbonosnim danima za određivanje budućeg statusa Kosova i Metohije, iznese stav srpskog naroda o tom pitanju i zahteva poštovanje toga stava.\nUpravo na početku posete Episkopa Artemija, u Evropskom parlamentu na javnu debatu iznet je predlog Rezolucije o budućem statusu Kosova i Metohije, autora holandskog parlamentarca Josta Lagendajka. To je bila odlična prilika da Njegovo Preosveštenstvo u direktnom razgovoru sa poslanicima Evropskog parlamenta, a pre svega sa predsednikom Parlamenta Hans Peterom Peteringom i autorom predloga Rezolucije Jostom Lagendajkom, iznese suštinske primedbe i ukaže na netačnosti i nepreciznosti u samom nacrtu, koje, ostanu li u obliku kako ih je autor predvideo, dovode do pogrešnog, tendencioznog i prejudiciranog predloga rešenja, da Kosovu i Metohiji treba dati nezavisnost.\nPri kraju posete delegacije na čelu sa Episkopom Artemijem Briselu, Marti Ahtisari predstavio je svoj predlog rešenja budućeg statusa Kosova i Metohije Beogradu i Prištini, što je pružilo priliku Episkopu Artemiju da na licu mesta, u Briselu, odmah ukaže Štefanu Leneu, specijalnom predstavniku Evropske unije za status Kosova, da je Ahtisarijev predlog neprihvatljiv za Srbe i Srbiju, te da Evropska unija i Amerika žele da odvoje Kosovo od Srbije, na šta Srbi nikada neće pristati, a zatim da to isto ponovi u intervjuu Rojtersu, što je bio prvi komentar na Ahtisarijev dokument.\nTokom razgovora u evropskim institucijama, Evropskom parlamentu, Evropskoj Komisiji i Savetu Evropske unije, mnogi sagovornici imali su rezolutan stav da Kosovo mora stići do nezavisnosti, a da Srbima treba dati što veće privilegije i garantije za ostvarenje njihovih prava, te da mi sada treba da iskoristimo trenutak i pridobijemo što veće ustupke za budući život Srba na Kosovu i Metohiji.\nTa je metodologija najavljivana od mnogih međunarodnih institucija i zvaničnika, još mnogo pre početka pregovora o budućem statusu, kao model koji će biti primenjen za rešavanje pitanja Kosova i Metohije. I mi smo svedoci da je međunarodna zajednica ostala dosledna ovome svome proklamovanome principu, te da pokušava da ga u praksi realizuje, pri čemu je, međutim, neophodno privoleti Srbe da ga prihvate ili da se makar prećutno sa njim saglase.\nTokom našeg boravka u Briselu, iz Prištine je stigla i vest da je Ministarstvo unutrašnjih poslova Kosova objavilo, u Izveštaju pripremljenom za poslanike kosovske skupštine, da bezbedonosna situacija na Kosovu i Metohiji veoma lako može biti ugrožena, te da „posebnu opasnost predstavlja širenje islamskog ekstremizma kroz pokret vehabija“. Ministarstvo takođe navodi da ima dosta indicija koje govore o mogućnosti „veoma lake destabilizacije postojećeg stanja“.\nTo se u potpunosti poklapa sa upozorenjima koje Njegovo Preosveštenstvo Episkop Artemije već duže vreme iznosi pred zvaničnike međunarodne zajednice, što je činio i ovde u Briselu, ukazujući na opasnost koja preti Kosovu od rastućeg islamskog ekstremizma, predočavajući pritom i podatke koji potvrđuju njegove navode. Sve to ukazuje da je Kosovo i Metohija pod jakim uplivom islamskih zemalja, pre svega Irana i Saudijske Arabije, koje na tom prostoru vide pogodan teren za širenje svojih uticaja i stvaranje baze za dalje terorističko delovanje protiv Evrope i Amerike.\nIstovremeno sa objavljivanjem ovoga Izveštaja stigla je i vest da su UNMIK i UNESKO potpisali Sporazum o realizaciji projekta obnove spomenika kulturnog nasleđa na Kosovu i Metohiji. Potpisivanju ovoga Sporazuma prethodilo je potpisivanje, takođe između UNMIK-a i UNESKO-a, Memoranduma o razumevanju o obnovi, obezbeđivanju i očuvanju kulturnog nasleđa Kosova, u septembru 2006. godine.\nOva vest potvdila je da je srpsko kulturno nasleđe na Kosovu i Metohiji potpuno izuzeto iz ruku srpskoga naroda, te da o njemu sada sasvim slobodno i nesmetano odlučuju drugi, stranci i Šiptari, sprovodeći u tom domenu politiku koja je u skladu sa njihovim interesima. Zaludu su bila sva upozorenja Eparhije raško-prizrenske na čelu sa Episkopom Artemijem, da će sprovođenje Memoranduma o obnovi između SPC i Privremenih institucija samouprave iz Prištine, kao i drugih aktivnosti koje su preduzimane u domenu zaštite kulturne baštine, biti pogubne po opstanak i očuvanje naše baštine na Kosovu i Metohiji.\nIako su sve ove vesti i događaji pratili naš prošlonedeljni boravak u Briselu, poseta se može smatrati veoma uspešnom, jer je došla upravo u dane objavljivanja predloga Marti Ahtisarija i početka rasprave u Evropskom parlamentu o Rezoluciji koja će se odnositi na budući status Kosova, te je bilo moguće direktno reagovati i ukazati na sve nedostatke ovih dokumenata.\nDelegacija nastavlja svoj misiju putovanjem u Vašington, da bi tamo uložila dodatni napor u pokušaju da međunarodnim institucijama predoči realnu sliku života na Kosovu i Metohiji, što bi doprinelo donošenju pravednog rešenja za ovu srpsku pokrajinu. Ova nada ojačana je saznanjem da u Savetu Bezbednosti UN neće biti odobrena Rezolucija koja ugrožava teritorijalni integritet i suverenitet države Srbije, te da bez donošenja takve Rezolucije ni evropske institucije, u to smo se uverili ovih dana u Briselu, neće biti spremne da usmere svoje aktivnosti u tom pravcu.\n« « Претходне вести: Češka katolička crkva ulazi u lustraciju\nНаредне вести: Kolege ga nisu zaboravili » »


pink.rs | Ustavni sud Federacije BiH: Srbi konstitutivni i u tri kantona sa hrvatskom većinom\nUstavni sud Federacije BiH: Srbi konstitutivni i u tri kantona sa hrvatskom većinom\nUstavni sud Federacije BiH doneo je danas odluku prema kojoj su Srbi u Hercegovačko-neretvanskom, Zapadno-hercegovačkom i Posavskom kantonu konstitutivni narod, a srpski jezik i pismo ćirilica ravnopravni sa ostala dva jezika i latiničnim pismom.\nUstavni sud Federacije BiH doneo je presudu prema kojoj pojedine odredbe ustava ova tri kantona nisu u skladu sa Ustavom Federacije BiH, odnosno ta tri kantona nisu priznavali pravo konstitutivnosti srpskog narod, srpskog jezika i ćirilice.\nSud je naložio skupštinama ova tri kantona da odmah, a najkasnije u roku od šest meseci od dana objavljivanja ove presude u službenim glasilima, donesu amandmane na ustave tih kantona, u skladu sa Ustavom Federacije BiH.Do donošenja amandmana, primenjivaće se odredba Ustava Federacije BiH, navedeno je u odluci.\nUstavni sud Federacije BiH je ovu odluku doneo na osnovu zahteva predsednika Vlade Federacije BiH Fadila Novalića i trećine poslanika u Hercegovačko-neretvanskom kantonu.\nJoš 2000. godine u BiH su se desile velike ustavne promene.\nU julu te godine Ustavni sud Bosne i Hercegovine je doneo kojom se od dva entiteta, Federacije BiH i Republike Srpske, traži da izmene svoje ustave kako bi se obezbedila puna ravnopravnost tri konstitutivna naroda, Bošnjaka, Srba i Hrvata, na čitavom području BiH.\nTa odluka je primenjena u svim delovima BiH, osim u tri kantona na kojima većinsku vlast imaju hrvatske stranke.


02.oktobarIrena Mučibabić - pedagog\nEvo nekoliko saveta koji mogu pomoći roditeljima da kroz razgovor sa sopstvenom decom utiču na veću bezbednost u ovom virtuelnom svetu:\n• Važno je da svi u porodici koriste pretraživače koji imaju svoje zaštitne sisteme, kao što su Google Chrome, Mozilla Firefox, Opera, Internet Explorer. Ovi pretraživači kontinurano rade na obezbeđivanju bezbednijeg onlajn okruženja, jer se broj korisnika svakodnevno povećava, a sa tim brojem bezbednost je sve više ugrožena.\n• Za otvaranje profila na društvenim mrežama neophodno je ukazati deci da je potrebno da imaju određen broj godina. Većina društvenih mreža navodi 13 godina kao donju granicu kalendarskog uzrasta za otvaranje profila, upravo zbog toga što se stepen lične bezbednosti povećava sa godinama i u onlajn okruženju. Deca treba da budu osposobljena da se koliko toliko staraju o svojoj bezbednosti i u onlajn okruženju.\n• Naši profili bi trebalo da su bezbedni na bilo kojoj društvenoj mreži. Informišite se na koje sve načine možete da obezbedite kako svoje tako i profile vaše dece. Svaka društvena mreža daje mogućnost prijave nepoželjnih poruka i blokiranja. U razgovoru sa decom neophodno je ukazivati da u situacijama koje su im nepoznate i uznemirujuće obavezno potraže pomoć od starijih članova porodice. Mada i pored činjenice da je profil na nekoj društvenoj mreži osiguran od javnog uvida, treba decu savetovati da imaju na umu da prijatelji naših prijatelja bez problema i u ovim situacijama mogu posmatrati naše profile i preuzimati podatke. Upravo zbog ovoga svaki profil se može naći u nebezbednom okruženju.\n• Jednom objavljena fotografija ili rečenica (status, komentar) na nekoj društvenoj mreži ne može da se trajno izbriše. Može se naći u pretragama čak i posle uklanjanja. Važno je ukazivati deci i na ovu činjenicu, a zajedničke konsultacije oko toga šta može da se objavi na internetu u velikoj meri smanjuje mogućnost zloupotrebe postavljenih statusa ili fotografija.\nKako bi se deca zaštitila, važno je da paze i kome sve šalju svoje fotografije. Njih treba slati samo osobama kojima verujemo, mada je najbolje kada se deca konsultuju sa roditeljima ili starijim ukućanima o tome koliko je bezbedno to što planiraju da urade.\n• Pri četovanju i slanju brzih poruka deca treba da koriste veb-sajtove za mlade, najbolje one koje imaju nekoga ko nadgleda sadržaj četovanja, kako bi bili bezbedniji. Imajte u vidu da je malo ovakvih sajtova, zato ukazujte deci da budu oprezna u elektronskoj komunikaciji i davanju informacija.\n• Zašto nije dobro slati poruke, fotografije, snimke ili drugi materijal koji nekome može naškoditi? Zato što ovakva komunikacija stavlja pojedinca u nebezbednu situaciju, koja lako može da sklizne u digitalno nasilje.\n• Decu treba naučiti kako da odbiju i blokiraju poruke nepoznatih osoba. Svaka društvena mreža daje mogućnost blokiranja i odbijanja komunikacije sa nepoznatim osobama. Istražite zajedno sa decom kako odbiti i blokirati nepoznate osobe.\n• U razgovoru sa decom neophodno je ukazivati i na to da se mogu naći u situaciji da nepoznate osobe hoće da uspostave bilo kakav kontakt sa njima, jer iako profili nisu javni, svako može da pošalje poruku svakome.\n• Deca često ne razmišljaju o tome da li osobe koje ne poznaju treba da budu njihovi prijatelji. Naravno da ne. Ovo pravilo je važno za bezbednost na internetu. Prodiskutujte sa decom o tome. Važno je isticati u razgovoru sa decom da ne prihvataju sastanke sa nepoznatim osobama, jer oni ne mogu nikako biti drugovi vašoj deci, naprotiv, mogu se naći u veoma opasnoj situaciji, pa je važno da i vi znate ko pokušava da uspostavi kontakt sa vašim detetom, jer možda je potrebno prijaviti uznemiravanje policiji.\n• Poslednjih godina sve popularniji su ,,izazovi’’ na društvenim mrežama. Deca, ne razmišljajući o posledicama i zarad prijateljstva sa vršnjacima, često se odluče da ispune zadatak kroz ,,izazov’’. I ovakve situacije mogu detetu narušiti bezbednost na internetu. Zato je najbolje ne prihvatati ,,izazove’’.\n• Kako bi svi u porodici bili bezbedni, sa decom treba razgovarati i o tome koliko je važno da ne razmenjuju prave adrese i brojeve telefona tokom bilo kakvog četovanja, jer neko može to zloupotrebiti i dete, kao i celu porodicu, staviti u nebezbednu situaciju. Decu treba savetovati kako bi im bezbednost na internetu bila što veća da je važno i to da ne objavljuju informacije o drugovima i drugaricama i dragim osobama, da ne preuzimaju fotografije i dokumenta od nepoznatih osoba i da obavezno ovakve situacije prijave roditeljima.\n• Komunikacija putem veb kamere treba da je fokusirana samo na nama poznate osobe, a kada je ne koristimo, poželjno je da bude isključena kako se ne bi našli u nekoj rizičnoj situaciji da nas neko snima, i da te snimke postavlja javno.\n• I naravno, ukoliko ništa ne radimo na internetu, nema potrebe da smo konektovani non-stop.\nBezbednost je najvažnija, i u razgovoru sa decom neophodno je ukazivati da se ne ustručavaju da zatraže pomoć od roditelja ili neke druge osobe u koju imaju poverenja kako bi povećali svoju bezbednost u onlajn okruženju.


TRENER DANILO BJELICA: PODMLADAK JE BOLjI DEO NAŠEG FUDBALA – Zrenjanin\nTRENER DANILO BJELICA: PODMLADAK JE BOLjI DEO NAŠEG FUDBALA\n27/10/2015 List Zrenjanin\nDa su najbolji ostali, imali bi superligaški klub\n– Treba nam jak, vodeći klub u kojem bi se koncentriso kvalitet, koji bi imao podršku lolakne samouprave i stabilne finansije, tada bi mladi ostajali u Zrenjaninu, ističe Bjelica\n– Petorica dečaka iz pionirske ekipe Proletera 2006 nedavno su prešli u Beograd i Zemun. Tamo će imati adekvatan smeštaj, kvalitetan rad sa vrhunskim trenerima, priliku da se afirmišu i odgovarajuće uslove za školovanje. U Zrenjaninu ni jedan klub to ne može da im ponudi. Dečaci odlaze već posle završene osnovne škole, to je nesreća ovdašnjeg fudbala. Naš region je rasadnik fudbalskih talenata, igrači ponikli u ovom delu Banatu igraju u inostranstvu, nastupaju u našim poznatim klubovima, ali Zrenjanin nema ni prvoligaša, a kamoli superligaša. Ovde se dobro radi sa podmlatkom, nije čudo što su pioniri, kadeti i omladinci na meti velikih ekipa – priča Danilo Bjelica, trener sa A licencom koji vodi pionire Proletera 2006, okružni je instruktor za mlađe kategorije i predavač za trenere u Edukativnom centru Fudbalskog saveza Srbije.\nBjelica je ponikao je u Radničkom iz Zrenjanina, igrao je za budvanski Mogren, Novi Pazar, apatinsku Mladost, Budućnost iz Banatskog Dvora, Mladost iz Lukićeva, Rudar iz Ugljevika. Jednu sezonu je proveo na Islandu, a karijeru je završio u Proleteru. Od 2003. godine je trener, opredelio se za rad sa najmlađima.\nOn smatra da je i u Zrenjaninu, kao i u celoj Srbiji, podmladak bolji deo fudbalske porodice. To je potvrđeno i nedavno kada je naša omladinska selekcija u Novom Zelandu postala svetski prvak. Na državnom, kao i na lokalnom nivou, problem je što ne postoji dovoljno dobar sistem rada i što se juniorima često ne pruža dovoljno prilika da se iskažu, zaključuje Bjelica.\n– Primer za to je Zrenjaninac Aleksandar Čavrić, igrač mlade reprezentacije Srbije, koji sada nastupa u Belgiji. A nije jedini… Da je Zrenjaninu ostao bar deo fudbalera iz generacija stasalih desetak godina unazad, naš grad bi sada imao stabilan, respektabilan superligaški klub. Treba nam jedan jak, vodeći klub u kojem bi se koncentriso kvalitet i koji bi imao podršku lolakne samouprave, stabilne finansije. Možda bi to moglo da se postigne saradnjom Radničkog i Proletera. Tada bi mladi ostajali, jer bi igrali u višem rangu, imali priliku da se dokažu na utakmicama sa najboljim ekipama Srbije, šansu da se nametnu selektorima. Verujem da bi tada i tribine bile pune – smatra naš sagovornik.\n– Mladi fudbaleri iz Srbije, pa i iz Zrenjanina, uspešno se nose sa fudbalskim velesilama, jer je u tom uzrastu još uvek na prvom mestu talenat, a mi tu prednjačimo. Ali, posle nas oni preteknu zato što imaju dobar sistem rada – od polutalenata stvaraju vrhunske igrače, dok kod nas od vrhunskog talenta često iznikne osrednji fudbaler. Jasno je da je talenat je samo deo uspeha, uz nesumnjivu darovitost, potrebnop je isto toliko rada – navodi Bjelica.\nVOLIM DA STVARAM IGRAČE I TIM\n– Rad sa mlađim kategorijama je trenerski posao u pravom smislu reči, jer se direktno utiče na razvoj i formiranje fudbalera. Volim da stvaram igrače i tim, da radim na duže staze, da nisam potrošna roba, odnosno trener koji je angažovan samo da „vadi kestenje iz vatre“. Zato sam odbio ponude nekoliko klubova jer je njihova ideja bila da im pomognem da premoste probleme, a treneru treba vreme da napravi dobar tim i dođe do željenih rezultata – kaže Danilo Bjelica.\n← ČLANOVI BOKS KLUBA BANAT U GODINI JUBIJELA NADAJU SE BOLjIM USLOVIMA ZA RAD\nDARKO KARAN, ČLAN UPRAVNOG ODBORA KOŠARKAŠKOG SAVEZA SRBIJE I PREDSEDNIK KS VOJVODINE, O EVROPSKOM PRVENSTVU U KOŠARCI →


Uručena pomoć korisnicima Narodne kuhinje u Zaječaru u okviru akcije „ODEĆA ZA SVE“ | Radio Magnum 103 MHz\nHome / Vesti / Uručena pomoć korisnicima Narodne kuhinje u Zaječaru u okviru akcije „ODEĆA ZA SVE“\nU okviru humanitarne akcije „Odeća za sve“, Fondacije „Ane i Vlade Divac“, danas je u prostorijama Crvenog krsta u Zaječaru uručeno 50 paketa nove odeće i obuće poznatih brendova, korisnicima Narodne kuhinje.\nJoš jedna podela humanitarne pomoći korisnicima Narodne kuhinje koju sprovodi Fondacija „Iskorak“ i Crveni krst u Zaječaru, uspešno je realizovana. Uručeno je 50 paketa odeće i obuće poznatih brendova kompanije „Inditex“ za 50 porodica. Prema rečima Dejana Perića iz zaječarske Fondacije „Iskorak“ glavni cilj ove akcije je pomoć socijalno najugroženijim licima.\n„Do sada smo u ovoj akciji uspešno uručili humanitarnu pomoć za ukupno 447 korisnika Narodne kuhinje. Trudili smo se da svaki korisnik dobije po nešto, zavisno od veličine. Nismo imali kao u butiku na raspolaganju sve veličine, od svakog artikla, već smo uklapali u odnosu na brojeve i veličine koje su nam dostavljali kolege iz Crvenog krsta. U paketu ima od svega po malo, džempera, košulja, odeće, obuće“, rekao je Perić.\nPrema rečima Irene Mladenović iz Crvenog krsta u Zaječaru, ovo je završna faza podele humanitarne pomoći korisnicima Narodne kuhinje u okviru akcije „Odeća za sve“.\n„U prethodnom krugu bila je podela za korisnike Narodne kuhinje koji hranu primaju u Domu Crvenog krsta, danas smo garderobu uručili i korisnicima iz Kotlujevca i okolnih zaječarskih sela. Ukupno imamo 770 korisnika Narodne kuhinje a oko 500 korisnika je dobilo ovu humanitarnu pomoć. Ovim danas završavamo tu akciju, kada ćemo uručiti i ostalim socijalno ugroženim licima. Korisnicima Narodne kuhinje je ova pomoć od velikog značaja, a to smo mogli da vidimo i u prethodnom krugu kada smo im uručili pomoć“, istakla je Irena.\nGarderoba sa felerom, koja je u okviru humanitarne akcije „Odeća za sve“ pristigla u Zaječar, dostavljena je Školi za osnovno i srednje obrazovanje „Jelena Majstorović“ u Zaječaru. Garderobu će učenici tekstilnog smera te škole korigovati, a zatim će svi zainteresovani građani moći te odevne predmete da kupe na Humanitarnom bazaru koji će biti organizovan od 7. do 9. maja u Omladinskom centru.\nPrema rečima organizatora, sav prikupupljen novac od humanitarne prodaje biće utrošen za kupovinu montesori rekvizita za učenike te škole.


RTS :: Demonstracije u Srbiji: Faktor nepoznato i nerazumljivo\nPolitika Demonstracije u Srbiji: Faktor nepoznato i nerazumljivo\nsubota, 11. jul 2020, 14:00 -> 14:07\nReakcije evropskih medija na proteste u Srbiji se grupišu oko tri faktora – koliko nezadovoljstvo ima veze sa epidemijom koronavirusa, koliko sa opštim nezadovoljstvom aktuelnim vlastima, koliko sa opštim smerom kojim se ta zemlja kreće. U skladu sa opštom praksom kad se pokrivaju manje bitni ili nerazumljivi događaji, preovlađuju agencijski izveštaji.\nSvi se slažu da je počelo sa novim talasom kovida u Srbiji. "Korona u Srbiji deluje kao benzin na vatru", piše Špigel u autorskom članku.\n"Kao i većina istočnoevropskih zemalja, Srbija je u martu reagovala brzo i konsekventno na izbijanje epidemije. Zatvorila je granice, ograničila socijalne kontakte i uvela nošenje maski. Uz takvu efikasnu kombinaciju mera, zemlja je prošla relativno srećno. Do ovog trenutka. Od nedavno krivulje dramatično rastu", navodi Špigel.\nŠta je suština protesta?\nKrive su stroge anti-kovid mere\nSrbija stoji pred dvostrukim izazovom, komentariše minhenski SDZ: "Dok u zemlji ponovo besni virus, narodni bes je na tački ključanja".\n"Kada je predsednik Vučić najavio povratak nepopularnih mera u sklopu nove bitke protiv rastuće epidemije, hiljade su izašle na ulicu da protestuju", dodaje SDZ.\nSvi se izveštaji slažu u tome da su striktne epidemiološke mere iz prolećnih meseci ukinute ne samo prerano, već odjednom i u potpunosti. U posledici, državno-epidemiološki tim je izgubio kontrolu nad "kliznim" momentima širenja kovida – gde, u kojim segmentima, iz kojih popuštanja mera se generiraju novi slučajevi zaraze.\nFrankfurtski FAZ: "Broj novih slučajeva u Srbiji raste, ali se javnost svejedno radikalno suprotstavlja novim epidemiološkim merama. Demonstranti su provalili u parlament i pri tome pevali patriotske pesme".\nBečki Standard pokušava da u autorski izveštaj ubaci notu religiozne diskriminacije nad muslimanima i inscenira malu rasnu epizodu. Po srpskim vlastima, ispada da su za širenje zaraze po Srbiji krivi muslimani Novog Pazara koji su na Bajram išli u džamije, piše Adelajd Velfl, "ali ljudi tamo tvrde da najveći broj uopšte nije zalazio u džamije".\nNa stranu to sa koliko ljudi je Velflova razgovarala koji "nisu išli u džamije", njen izveštaj ostaje kao eklatantan primer prećutkivanja bitnih činjenica. U aprilu je vlada u Beogradu zbog epidemije zatvorila crkve za Uskrs, pa ljudi isto tako "nisu išli u crkve", kao što ni muslimani sada očito nisu išli u džamije.\nAli tu uskršnju epizodu Standard ne spominje, zato što bi onda logičan zaključak bio da je "vlada optužila Srbe za širenje kovida po Srbiji" i to mnogo pre nego što je muslimane optužila za isto.\nJednu stvar svi izveštaji spominju – da se na vrhuncu relaksiranog odnosa ukupne srpske javnosti prema epidemiji kovida prošlog juna i vladajuća stranka neposredno posle izbora pokazala potpuno opuštena.\nAdelajd Velfl je valjda prvi put od kada piše o Srbiji u pravu kad kaže "da bi vlast trebalo da daje primer svojim ponašanjem, a ne da zaobilazi pravila koja je sama postavila."\nBiber: Nisu anti-kovid mere, nego Vučić\nŠpigel citira Florijana Bibera iz Centra za jugoistočnu Evropu u Gracu koji kaže da je najnoviji talas kovida u Srbiji samo povod, ne i uzrok nereda. "Ključ razumevanja je da protesti nisu usmereni ka epidemiološkim merama, već protiv vladine zloupotrebe vlasti", piše Biber.\nOno što Biber implicitno kaže je da je neka druga vlast zaključala društveni život u Srbiji, javnost bi poslušala.\nAko je procena Bibera tačna, to znači da će relevantan deo javnosti u Srbiji nastaviti da opstruiše epidemiološke mere, kako god one budu izgledale. Ako je Biberova konstatacija netačna, ona širi defetizam u zemlji koja stoji na početku eksponencijalnog rasta kovida, čije brojeve u toj fazi ne može da izdrži nijedan zdravstveni sistem na svetu.\nMalo dalje u tekstu Špigel sažima svu kompleksnost situacije: "Dvadeset i prvog juna su vlasti slavile trijumfalnu pobedu nad opozicijom koja nije izašla na izbore i koja je unutar sebe duboko posvađana".\nPoenta Špiglovog teksta je da je srpski elektorat odlučio da stavi pod sumnju legitimetet nacionalne vlade u trenutku kad u zemlji ubrzava zamajac kovida. Implicitno, polovina srpskog elektorata i opozicione partije su izabrale nespretan momenat za bojkot.\nNije Vučić, nego Kosovo\nAgencijski izveštaji opisuju tok događaja ispred Skupštine u Beogradu i variraju dve gore spomenute teme epidemiološke mere/status vlade. Za razliku od njih, u autorskim izveštajima prosejava i treća tema – status Srbije.\nA u tom delu dolazi do izražaja netransparentnost političkog sastava protesta. Demonstranti ruše predsednika Vučića "jer mu zameraju da je izdao srpske interese na Kosovu", piše austrijski ORF.\nAustrijska nacionalna televizija je u petak uveče sasvim direktno izveštavala da se na pariskim pregovorima Beograda i Prištine pod nemačko-francuskim posredovanjem govorilo o podeli teritorija.\nPri tome ORF to nije javio kao vest ili ekskluzivu, već kao običnu činjenicu koju nije potrebno dokazivati – da Srbija nudi teritorijalne korekcije, dok Priština odbija svaki razgovor o tome. I svaki razgovor uopšte.\nTo bi značilo da se srpske vlasti približavaju želji EU za priznanjem Kosova pod izvesnim uslovima, da Beograd, kratko rečeno, vodi evropsku politiku.\nZa razliku od ORF-a, Špigel tvrdi da "jedna sve autoritarnija politička klasa u Srbiji vodi zemlju sve dalje i dalje od EU, sve bliže Istoku, sve dalje od Zapada". To bi onda značilo suprotno, da su demonstranti ispred Skupštine "pro-evropski", a vlasti ne, ili "sve manje".\nMinhenski SDZ objašnjava da su i demonstranti podeljeni, kao i izborno telo: "Nasilan deo učesnika dolazi sa tvrde nacionalne desnice". Ka tom zaključku vode povici "Kosovo je srce Srbije" i "Nećemo migrante".\nTomas Rozer, beogradski dopisnik austrijskog dnevnika Prese, nabraja sve varijante koje i inače kruže medijima i socijalnim mrežama – da su protesti infiltrirani desnicom, policijskim provokatorima, profesionalnim huliganima i slično, ali onda završava sa ocenom da "protesti deluju spontano, ali bez ikakvog cilja. Reč je o mladim ljudima punim energije i besa".\nRozer, pozivajući se na beogradske nevladine izvore: "Protesti ne deluju kao da su dirigovani od strane opozicije, niti pokazuju da imaju bilo kakve racionalne ciljeve. Učesnici deluju neiskusno i lako podložno manipulacijama".


Boško Obradović: Savez za Srbiju neće imati predsednika već Predsedništvo | Двери\nBoško Obradović: Savez za Srbiju…\nNa današnjoj konferenciji za medije održanoj u Čačku, predsednik Dveri Boško Obradović govorio je o najavljenom osnivanju Saveza za Srbiju.\nSavez za Srbiju biće zvanično formiran u nedelju, 2. septembra kada će u amfiteatru Sava centra u Beogradu u 17 časova biti održana Osnivačka skupština.\nBudući savez činiće 10 osnivača: Srpski pokret Dveri, Narodna stranka, Demokratska stranka, Zdrava Srbija, Zajedno za Srbiju, Levica Srbije, Pokret za preokret, Udruženi sindikati Srbije „Slogaˮ, Pokret Srba sa KiM „Otadžbinaˮ i buduća politička organizacija Dragana Đilasa.\nOvim povodom Boško Obradović izjavio je sledeće: „Kao odgovorni i ozbiljni ljudi zabrinuti zbog ogromnih problema u kojima se nalazi naše društvo i država, pristupamo formiranju najvećeg opozicionog bloka na srpskoj političkoj sceni u poslednjih 15 godina. Određene ideološke i političke razlike među nama stavili smo u drugi plan, ali se niko od nas ne odriče svojih pojedinačnih identiteta i političkih programa. Naš cilj je smena aktuelne vlasti, formiranje vremenski oročene Vlade stručnjaka na čelu sa nestranačkim premijerom, oslobađanje medija i sprovođenje fer i poštenih slobodnih izbora posle godinu dana nove vlasti.\nVerujem da će formiranje Saveza za Srbiju biti istinska alternativa vladajućem režimu i nova nada za opoziciono orijentisane birače u Srbiji da neko može da se suprotstavi aktuelnoj vlasti i donese političke promene. Od nedelje će politički izbor u Srbiji biti jednostavan: ili ujedinjena vlast ili ujedinjena opozicijaˮ, zaključio je Obradović.\nSavez za Srbiju neće imati predsednika, već Predsedništvo koje će činiti predstavnici 10 osnivača: Boško Obradović, Vuk Jeremić, Zoran Lutovac, Milan Stamatović, Nebojša Zelenović, Borko Stefanović, Janko Veselinović, Željko Veselinović, Slaviša Ristić i Dragan Đilas. Predsedavajući Predsedništva će se rotirati na svakih mesec dana po azbučnom redu imena članova Predsedništva. Prvi predsedavajući biće Željko Veselinović, predsednik Udruženih sindikata Srbije „Slogaˮ.\nSve organizacije članice Saveza zadržavaju autonomiju u svom delovanju i obavezuju se da će sprovoditi sve zajedničke odluke koje budu donete na zajedničkim rukovodećim organima Saveza.\nČlanice Saveza ne mogu sarađivati sa vladajućom SNS ni na jednom nivou vlasti.\nSavezu za Srbiju mogu pristupiti i druge organizacije koje prihvataju ciljeve i način funkcionisanja Saveza.\nU pokrajinskim i lokalnim samoupravama u Srbiji biće formirani lokalni savezi na čelu sa predsedništvom koje čine predsednici lokalnih organizacija članica Saveza.\nTags: Borko StefanovićBoško ObradovićDragan ĐilasJanko VeselinovićMilan StamatovićNebojša ZelenovićSaopštenjaSavez za SrbijuSlaviša RistićVuk JeremićŽeljko VeselinovićZoran Lutovac\nPreviousPrevious post:Beograd: Zoran Radojičić da proveri da li je on uopšte gradonačelnikNextNext post:SNS se plaši slobodnog mišljenja – napadnut aktivista Dveri u Majdanpeku


Savet Evrope (SE) - Uprava za sprečavanje pranja novca\nPočetna > Međunarodna saradnja > Savet Evrope (SE)\nŠta Savet Evrope preduzima na planu borbe protiv pranja novcа i finansiranja terorizma?\nSavet Evrope je prvi od svih međunarodnih organizacija ukazao na značaj preduzimanja mera protiv opasnosti koje proističu iz pranja novca a koje ugrožavaju demokratiju i vladavinu prava.\nEvropski komitet Saveta Evrope za problem kriminala (CDPC) je 1977. godine doneo odluku da se osnuje komitet odabranih eksperata koji će istraživati „ozbiljne probleme nastale u mnogim državama zbog nezakonitog prenosa sredstava kriminalnog porekla a koji se često koriste za dalje izvršenje krivičnih dela.” Rezultat rada ovog Komiteta bilo je usvajanje 1980. godine Preporuke o merama protiv prenosa i čuvanja sredstava kriminalnog porekla, od strane Komiteta ministara Saveta Evrope, u okviru čega se nalazi i paket mera za razvoj sveobuhvatnog programa za borbu protiv pranja novca.\nDalji rad na oduzimanju imovinske koristi od prometa narkotika odvijao se kroz aktivnosti Grupe za saradnju u borbi protiv zloupotrebe narkotika i nezakonitog prometa narkotika (poznata pod nazivom Grupa Pompidu).\nU septembru 1990. godine Komitet ministara usvojio je Konvenciju Saveta Evrope o pranju, traženju, zapleni i oduzimanju prihoda od kriminala (ETS 141).\nCilj ove Konvencije je da olakša međunarodnu saradnju i međunarodnu pravnu pomoć u krivičnim istragama i pronalaženju, zapleni i oduzimanju prihoda od kriminala. Namera je da Konvencija pomogne državama da postignu sličan stepen efikasnosti čak i ukoliko zakonska rešenja među državama nisu u potpunosti usklađena. Ovu Konvenciju ratifikovale su sve države članice, zbog čega Konvencija predstavlja naročito korisno sredstvo u međunarodnoj saradnji, a takođe i zbog više odredbi o međunarodnoj pravnoj pomoći. Konvencija je takođe otvorena I za države koje nisu članice Saveta Evrope.\n“Strazburška konvencija” i dalje je ugovor od istorijskog značaja, koja predstavlja važan temelj standarda za sprečavanje pranja novca. Konvenciju je ratifikovao veliki broj država – naime, do danas ima 48 država potpisnica ovog sporazuma, uključujući svih 47 država članica i jednu državu koja nije članica (Australija).\nSavet Evrope je 2003. godine odlučio da osavremeni i proširi delokrug Strazburške konvencije kako bi se uzela u obzir činjenica da je moguće finansirati terorizam ne samo pranjem novca iz kriminalne aktivnosti , već i novcem koji potiče iz zakonite aktivnosti. Ovaj process je završen 2005. godine, kada je 3. maja usvojena Konvencija o pranju, traženju, zapleni i oduzimanju prihoda od kriminala i o finansiranju terorizma (CETS 198). Ova nova konvencija je prvi međunarodni ugovor koji obuhvata sprečavanje i kontrolu i pranja novca i finansiranja terorizma. Tekst konvencije afirmiše činjenicu da je brz pristup finansijskim informacijama ili informacijama o imovini kriminalnih organizacija, uključujući i grupe terorista, od ključnog značaja za uspešne preventivne i represivne mere, i u krajnjoj meri je najbolji način da se ove kriminalne organizacije zaustave. Konvencija sadrži i mehanizam koji obezbeđuje pravilnu implementaciju odredbi od strane država potpisnica, koji je počeo da funkcioniše 2009. godine (Konferencija država potpisnica Konvencije o pranju, traženju, zapleni i odizimanju prihoda od kriminala i o finansiranju terorizma (CETS 198).\nMOLI Projekat - sažeti prikaz 87KB .pdf\nMOLI Projekat - pripremni izveštaj 1025KB .pdf


Vesti iz BCBP, Direktorka BCBP obučila stručnjake EU za RSB za pružanje pomoći u postkonfliktnom kontekstu\nVaša lokacija / Beogradski centar za bezbednosnu politiku / Aktivnosti / Vesti iz BCBP / Direktorka BCBP obučila stručnjake EU za RSB za ... /\nDirektorka BCBP Sonja Stojanović Gajić je održala specijalistički kurs o Reformi sektora bezbednosti (RSB) u okviru Evropske nove trening inicijative za civilno upravljanje krizama (ENTRi) održane od 22-25 januara 2019. u Briselu. Trening je organizovao Austrijski studijski centar za mir i rešavanje sukoba (ASPR).\nKurs se fokusirao na upoznavanje učesnika sa dugotrajnim aspektima procesa reforme sektora bezbednosti (RSB) koji su povezani sa opštim naporima za oporavak u postkonfliktnom kontekstu i koji igraju ključnu ulogu u dostizanju održivog razvoja i dobrog upravljanja. Učesnici ENTRi kursa o RSB su bili civilni savetnici i programski menadžeri procesa RSB iz institucija EU (EEAS, Evropski savet, Evropski parlament), kao i iz država članica EU i država koje nisu članice EU a koje su bile ili su trenutno uključene u multilateralne ili nacionalne razvojne organizacije i strukture, misije upravljanja krizama i mirovne operacije kojima upravljaju EU, UN i OEBS, kao i humanitarni radnici u kriznim područjima. Među učesnicima je bilo i civilno programsko osoblje srednjeg nivoa RSB i savetnici procesa RSB iz država u kojima se ovi procesi sprovode, kao što su Ukrajina, Makedonija i Tajland.\nTokom kursa, Stojanović Gajić je prenela brojne lekcije koje je BCBP naučio radeći u oblasti RSB, uključujući lekcije o uključivanju civilnog društva u RSB, koordinaciji između međuvladinih organizacija u RSB i civilnim kapacitetima u EU upravljanju krizama. Interaktivni dizajn kursa je omogućio da iskustva i trenera i učesnika budu vrednovana i razmenu praktičnih rešenja među učesnicima.\nSledeći problemi su identifikovani kao glavni izazovi u prevođenju dugotrajnog pristupa RSB u praksu:\nKonceptualna pretpostavka RSB jeste da je država najbolji model za implementaciju upravljanja bezbednošću. Normativni koncept reforme sektora bezbednosti je baziran na pretpostavci da je društvima bolje ako imaju sektor bezbednosti koji je korist, a ne prepreka, za mir, bezbednost, razvoj i stabilnost.\nOgraničeno znanje donatora o lokalnim istorijskim, političkim i društvenim dinamikama koje takođe mogu da se nađu na putu davanja pozitivnog doprinosa. Ovo je često pojačano ograničenim pristupom značajnim lokalnim i nacionalnim informacijama ili potencijalno značajnim informacijama koje prikupe, ali ne podele drugi međunarodni akteri.\nJaz između aspiracija (mandati) i realnosti (stanje na terenu).\nNepostojanje bezbednog okruženja i za aktere države domaćina u RSB i za spoljne aktere, npr. vojni sukob u toku i/ili strukturno nasilje, rasprostranjenost malokalibarskog oružja, organizovani kriminal, aktivnosti naoružanih nedržavnih aktera. Uslovi kao što su ugrožena lična bezbednost i radni uslovi (vremenski uslovi, oprema, rizici po zdravlje) mogu da sputaju učinak, posebno spoljnih savetnika.\nPomoć usko fokusirana na specifične komponente sektora bezbednosti (npr. odbrana ili policija) i zapostavljanje ostalih aspekata.\nRSB je svedena na funkcionalnu izgradnju kapaciteta - „treniraj i opremi“ pristup.\nZapostavljanje aspekta demokratskog upravljanja i odgovornosti RSB, radeći samo sa provajderima bezbednosti. Neuspeh da se prioritizuju i ojačaju demokratske institucije i pravni okvir za obezbeđivanje odgovornosti i nadzora nad sektorom bezbednosti.\nNeuspeh da se osigura lokalno vlasništvo nad reformskim poduhvatima.\nZapostavljanje političkih aspekata RSB kao što su odnosi moći u lokalnom sektoru bezbednosti i politička težina njihovih interesa.\nNedostatak političke volje. Relevantne zainteresovane strane su retorički posvećene RSB, ali se u stvarnosti protive ozbiljnim naporima za refomu. Lokalne elite u političkim i bezbednosnim institucijama pokušavaju da manipulišu procesom RSB.\nNe postoji zajednička vizija refome svih uključenih aktera, kao ni lokalni, nacionalni i međunarodni kapaciteti da se refome održe kada se započnu, osiguranje održive posvećenosti svih aktera dugom i povremeno teškom procesu reforme, niti jako političko vođstvo i podrška.\nReputacija timova kod lokalnih i nacionalnih kolega može biti narušena sklonošću međunarodnih aktera da sarađuje sa pojednicima za koje se zna ili se kasnije ispostavi da su korumpirani ili da su kršili ljudska prava, zanemarivanjem lobiranja kod političkih elita i interesnih strana u RSB u svetlu snažne i često zanemarivane političke opozicije planovima za RSB, i - nekada iz dobronamernih praktičnih razloga - otpornošću ka izgradnji mira odozdo i lokalnom vlasništvu, uprkos retoričkoj posvećenosti suprotnom.\nUključivanje samo vladinih institucija, zaboravljajući nedržavne aktere.\nSpoljna finansijska, tehnička i politička posvećenost nije garantovana i adekvatna u obimu i trajanju kako bi omogućila državnim i lokalnim odgovornima za proces RSB da sprovedu duge, ali efikasne i dovoljne reforme.\nSarađivanje samo sa uobičajenim akterima koji isporučuju rezultate, što su verodostojne i pouzdane partnerske organizacije i pojedinci koji su uspešno bili uključeni u prethodne zajedničke poduhvate.\nPosebna pažnja tokom kursa je posvečena negovanju razumevanja različitih perspektiva između civilnih i bezbednosnih profesionalaca uključenih u pomoć pri RSB, kao i između lokalnih i međunarodnih aktera. Kurs Refome sektora bezbednosti je učesnicima dao znanje i veštine da sprovedu pregled postkonfliktnog konteksta i okruženja, kao i procesa reformi povezanih sa RSB programima, kao što je reforma tranzicione pravde.\nPovezane teme:reforma sektora bezbednosti, obrazovanje, RSB, Sonja Stojanović Gajić


Početak/Obrazovanje/Otvoren konkurs za studentske stipendije Ministarstva odbrane\nMinistarstvo odbrane Vlade Republike Srbije saopštilo je da je otvorilo konkurs za studentske stipendije za školsku 2021/2022. godinu, koji će trajati do 29. oktobra.\nPravo na studentsku stipendiju imaju studenti visokoškolskih ustanova čiji je osnivač Republika, autonomna pokrajina ili jedinica lokalne samouprave, koji su upisani prvi put u tekućoj školskoj godini na studije prvog ili drugog stepena i čije se školovanje finansira iz budžeta Srbije.\nNeophodno je da kandidati budu državljani Srbije, a da tokom studija nisu gubili nijednu godinu, te da su sve ispite iz prethodnih godina školovanja položili, i to sa najmanjom prosečnom ocenom 7,50.\nKandidati koji zadovoljavaju kriterijume psihološke i zdravstvene procene, kao i bezbednosne uslove rangiraće se na osnovu uspeha ostvarenog u prethodnom školovanju i efikasnosti studiranja.\nDetaljne informacije o uslovima konkursa i načinu prijavljivanja mogu se pronaći ovde, a rok za prijavljivanje na konkurs i podnošenje potrebnih dokumenata je do 29. Oktobra.\nMinistarstvo odbrane stipendije\nMeđu stipendistima Ministarstva prosvete i studenti i đaci iz Niša


Održan četvrti po redu protest "1 od 5 miliona" - Istočne VESTI\nOdržan četvrti po redu protest “1 od 5 miliona”\nadminFeb 08, 2019Politika0\nOdržan je četvrti po redu građanski protest “1 od 5 miliona” u Zaječaru. Okupljenim građanima su se obratili Žika Branković sportista, i Vladimir Petković.\n“Oni su sve bogatiji i bezkrupolozniji, uništavaju rečne tokove, život riba i negativno utiču na šume i zemljište, devastiraju ceo ekosistem gradnjom MHE, dok na Dedinju, Kopaoniku grade svoje nelegalne dvorce a Srbiji dižu spomenik! Srbiju ne mogu spasiti oni sa kupljenim diplomama, oni koji žive i hrane se ružišastim televizijama… već mladi ljudi koji vole svoju zemlju, hoće da grade i rade, koji imaju i vole svoju decu, koji će poštovati sve gradjane Srbije” reko je Žika Branković.\nVladimir Petković se osvrnuo i još jednom ispričao kako je došlo da napada na njega na ulici u centru grada i rekao da ga pored tog napada više zabrinjavaju komentari na društvenim mrežama upućeni njemu.\n“Treba češće da vas biju, ili gde su ti rane junače? Tako ti i treba kad hoćes da rušis našeg najboljeg predsednika” nabrojao je neke od komentara Petković.\nNakon govora organizovana je protestna šetnja, u okviru koje su uručena otvorena pisma bivšem predsedniku Skupštine grada Zaječara Saši Mirkoviću, i na vratima gradske uprave otvoreno pismo gradonačelniku Zaječara Bošku Ničiću.\nKolona je zastala kod zgrade bivše ugašene Timočke televizije gde je novinar-puiblicista i bivši radnik Srđan Tomić položio venac sa cvećem.\nPrethodni članakZbog radova na mreži povremena isključenja struje Sledeći članakOpština Kladovo uključena u projekat “Norveška za vas – Srbija”


Borku Stefanoviću razbijena glava u Kruševcu, napadači uhapšeni\nJedan od lidera opozicije je u napadu zadobio povrede glave.\nBorko Stefanović. Fotografija: Skrnišot Fejsbuk\nBorko Stefanović lider Levice Srbije napadnut je u petak u popodnevnim časovima u Kruševcu, saopštio je Savez za Srbiju, uoči čije tribine je jedan od osnivača Saveza napadnut. Napadači su uhapšeni.\n- Borko Stefanović, predsednik Levice Srbije i jedan od osnivača Saveza za Srbiju, Boban Jovanović i Marko Dimić, aktivisti Levice Srbije, brutalno su pretučeni danas u Kruševcu od strane batinaša naoružanih šipkama uoči održavanja tribine Saveza za Srbiju. Usled težih povreda glave, Borko Stefanović je prevezen u Urgentni centar, Jovanoviću su izbijena dva zuba i rasečena usna, dok je Dimić zadobio više udaraca u glavu - saopštili su iz Saveza.\nPolicija je saopštila da su uhapšeni M.Ž. (30) i D.G. (31) koji se sumnjiče da su u petak popodne u tom gradu napali Stefanovića i još nekoliko mladića. Policija je identifikovala još jednu osobu za koju se sumnja da je učestvovala u napadu i za njom intenzivno traga. Osumnjičenima je određeno zadržavanje do 48 časova nakon čega će, uz odgovarajuću krivičnu prijavu, biti privedeni nadležnom tužilaštvu.\nPredsednik Srbije Aleksandar Vučić je rekao da nema pravo da se zalaže za strožu kaznu, ali da bi voleo da napadači dobiju najoštriju kaznu, jer Srbija "treba da bude zemlja u kojoj se poštuju prva na različito mišljenje i okupljanje".\nOn je osudio napad na Stefanovića i rekao da postoji dve različite verzije događaja, ali da Stefanović "nije taj koji je otišao da tamo da se bije".\nRanije su iz Ministarstva unutrašnjih poslova saopštili su da je policija nakon događaja izašla na lice mesta i da preuzima sve neophodne mere i radnje u cilju pronalaska i identifikacije napadača, kao i da je nadležno tužilaštvo obavešteno.\nNa fotografijama i snimcima koje je objavila Levica Srbije na društvenim mrežama vidi se da je Stefanović u napadu zadobio povrede glave.\nIz Saveza navode da je "grupa batinaša naoružanih šipkama presrela Stefanovića ispred MZ Rasadnik u Kruševcu, oborila ga na asfalt i besomučno tukla. Pošto su Stefanoviću u pomoć pritrčali Jovanović i Dimić, napadači su se obrušili i na njih."\n- Večerašnji napad na članove Saveza za Srbiju posledica je najprljavije hajke koju režim Aleksandra Vučića svakodnevno vodi protiv političkih neistomišljenika. Uzurpirajući gotovo celokupan medijski prostor, kukavički crta metu na leđa svakog ko se usudi da misli drugačije, a sa jezika mržnje sada su prešli štangle i razbijanje glava - saopštio je Savez.\nOpozicione partije u Srbiji osudile su napad na Stefanovića.\nPredsednik Demokratske stranke Srbije Miloš Jovanović zatražio je da se hitno ispita slučaj napada na Stefanovića u Kruševcu, a da vinovnici budu strogo kažnjeni. "Najoštrije osudjujemo napad na Borka Stefanovića i članove njegove delegacije", naveo je Jovanović, a preneo DSS.\nLider LDP-a Čedomir Jovanović poručio je da napad na Stefanovića mora hitno da bude istražen i da se “uhapse maskirane bitange koje su napale njega i članove Levice“.\nNarodna stranka ocenila je da je “brutalni napad na Borka Stefanovića” neoboriv dokaz da je Srbija uvedena u fašizam.\nNarodna stranka zatražila je od ministra policije Nebojše Stefanovića traži da momentalno podnese ostavku na tu funkciju.\nSocijaldemokratska stranka, navodeći da je reč o napadu na demokratiju i normalnost u Srbiji. SDS je naveo da je napad usledio "nakon što je poslednjih dana maksimalno pojačana medijska satanizacija i orkestrirana kampanja" protiv opozicionih političara.\nLiga socijaldemokrata Vojvodine najoštrije je osudila na Stefanovića i zatražila da policija u što kraćem roku javnost upozna sa informacijama o počioniocima ovog napada i da ih privede licu pravde.\nNova stranka takođe je osudila napad i pozvala nadležne organe da hitno reaguju i nasilnike što pre privedu pravdi.\nTagged:politikaKruševacLevica SrbijeNapadborko stefanović savez za srbiju


Rejting agencija Fič (Fitch Ratings) zadržala je kreditni rejting Srbije za dugoročno zaduživanje u domaćoj i stranoj valuti na nivou od BB+. Time je još jednom potvrđena ekonomska perspektiva Srbije u srednjem roku, uprkos trenutnoj krizi izazvanoj pandemijom korona virusa i merama država širom sveta usmerenim ka suzbijanju pandemije, kaže se u saopštenju Narodne banke Srbije.\nGuvernerka Tabaković naglašava da je Narodna banka Srbije počela da primenjuje i dodatne mere za podršku upravljanju likvidnošću i da je ove nedelje kroz direktne repo aukcije i devizne svop aukcije bankama obezbedila 40,1 milijardu dinara, sa ciljem očuvanja kreditne i ukupne privredne aktivnosti u vanrednim okolnostima.\nU saopštenju, agencija Fič ističe da je zadržavanje rejtinga i izgleda za dalje povećanje rezultat pojačane otpornosti Srbije na krizu izazvanu pandemijom virusa COVID-19, zahvaljujući povećanim deviznim rezervama Narodne banke Srbije i niskom spoljnom dugu države.\nIstiče se da je srpska privreda snažno završila prethodnu godinu, a konstatuje se i nastavak pozitivnih trendova i početkom 2020. godine. Ipak, u drugom kvartalu se očekuje smanjenje privredne aktivnosti usled eskalacije krize oko korona virusa.


Ohrabrujući podaci: Privreda u USK-u ne pokazuje samo znake oporavka, već i napretka - Akta.ba\n08.09.2021. 08:57 / Izvor: Fena\nPredsjednik Privredne komore Unsko-sanskog kantona (USK) Enes Ružnić predstavio je u razgovoru za Fenu ohrabrujuće podatke kada je u pitanju kompletan privredni sektor u tom dijelu Bosne i Hercegovine.\nKada je riječ o statističkim podacima u oblasti industrijske proizvodnje, tu je za vrijeme kulminacije pandemije koronavirusa zabilježen pad od oko 10 posto, dok je u prvih šest mjeseci ove godine ostvaren rast od 22,6 posto.\n"Kada kompariramo ova dva podatka, jasno je da naša industrijska proizvodnja u odnosu na 2019. godinu raste za cijelih 12,6 posto. Iskreno, to je fantastičan rezultat, kojeg nismo mogli očekivati ni u najljepšim snovima", kazao je Ružnić.\nOcijenio je i da svi ostali podaci za prvih šest mjeseci potvrđuju ne samo znake oporavka, već izuzetnog privrednog napretka. Tako je na primjer izvoz s tog područja BiH u ovoj godini uvećan za 46 posto, u odnosu na isti period prethodne godine.\n"Najveći rast je zabilježen u proizvodnji papira i proizvoda od papira, od čak 76 posto. Proizvodnja gotovih metalnih proizvoda je porasla za 46 posto, a ostala prerađivačka industrija za 31 posto. Naši drvoprerađivači imaju izvanrednu godinu i bilježe rast proizvodnje za 14 posto, te doslovno sve mogu plasirati na inozemno tržište", ističe Ružnić.\nDodaje da je učešće USK-a u ukupnom izvozu Federacije BiH i dalje relativno malo, međutim, u ovoj godini je povećano za 0,6 posto u odnosu na nekoliko prethodnih godina.\n"Posebno smo ponosni na rezultate u turističkoj sezoni, koja je gotovo na nivou rekordne 2019. godine", dodao je.\nSve se ovo, kaže odrazilo i na broj zaposlenih građana Unsko-sanskog kantona.\n"U šestom mjesecu ove godine smo imali 37.067 građana na evidenciji zaposlenih, dok je u istom mjesecu prethodne godine bilo 35.636. To je za 4,02 posto više zaposlenih građana USK-a, što je i očekivano s obzirom na ovaj rast industrijske proizvodnje. Ipak, još uvijek se suočavamo i sa našim najvećim problemom, a to je iseljavanje stanovništva iz gradova i općina našeg kantona. To s druge strane, nažalost, negativno utiče na sve ove podatke i zaista ćemo se svi zajedno morati pozabaviti tim problemom", podvlači Ružnić.\nNavodi i da je kantonalna vlada ponovo osigurala dodatna sredstva za oporavak i poticaje privrednika koji bi uskoro trebali biti isplaćeni.


Potpisivanjem ugovora sa 20 građana Visokog … – Visoko.ba\nPotpisivanjem ugovora sa 20 građana Visokog započeo je Projekat ekonomskog osnaživanja socijalno i materijalno ugroženih osoba i mladih osoba kroz plasteničku proizvodnju povrća.\nUkupna vrijednost Projekta je preko 60 hiljada KM (Grad Visoko je sufinansirao 40%, organizacija Muslim Aid, također, 40% i 20% sami korisnici).\nGradonačelnik Mirza Ganić je podsjetio da je Grad Visoko budžetom za tekuću godinu planirao 270 hiljada KM za podršku poljoprivrednoj proizvodnji te naglasio da su paralelno planirana određena finansijska sredstva za saradnju sa međunarodnim Organizacijama i višim nivoima vlasti prilikom realizacije sličnih Projekata.\nU tom kontekstu, pojasnio je Ganić, oko 300 hiljada KM će biti implementirano u poljoprivredu, a današnje potpisivanje ugovora predstavlja realizaciju jednog od Projekata u čijem sufinasiranju učestvuje međunarodna organizacija Muslim Aid.\nGanić očekuje da će Projekat polučiti dobar rezultat u smislu poticanja građana da se bave plasteničkom proizvodnjom i posebno ističe zadovoljstvo činjenicom da je postupak proveden potpuno transparentno i da su podršku dobili oni građani koji su je zaista zaslužili.\nEdina Šehić Sali – direktorica NVO Muslim Aid javnost je informisala da je 20 korisnika dobilo plastenik od 100 kvadrata sa sistemom za navodnjavanje i sadnim materijalom za proizvodnju povrća u plastenicima tokom proljeća i ljeta.\nZahvalila se visočkoj Gradskoj upravi na besprijekornoj saradnji tokom proteklih devet godina uz očekivanje da će ista biti nastavljena.\nKorisnici Projekta koji su zaključili ugovore, jednoglasno su istaklli zadovoljstvo i zahvalnost, uz obećanje da će uložiti maksimalan trud kako bi Projekat bio implementiran na pravi način, što bi stvorilo pretpostavke da u bliskoj budućnosti očekuju i podršku sa Kantonalnog nivoa vlasti.\n← ZOS Radio: Komesar Uprave policije MUP-a ZDK Semir Šut ekspresno penzonisan\nGradonačelnik tražio hitno izjašnjenje Komisije za dodjelu plastenika →\nJP“ŠPD ZDK“: Molba – upozorenje građanima


Dan online - Ekonomija: Lufthansom do novih destinacija - 2017-12-07\nEkonomija SASTANAK MENADŽMENTA AERODROMA I AUSTRIJSKE KOMPANIJE Lufthansom do novih destinacija\nPredstavnici top menadžmenta kompanije Lufthansa grupe Manuel Mejer i Silvija Švinghamer posjetili su Aerodrom Podgorica i razgovarali sa izvršnim direktorom Aerodroma Crne Gore (ACG) Danilom Orlandićem i njegovim saradnicima o postojećoj i budućoj saradnji. Orlandić je, kako je saopšteno iz ACG, naglasio da je širenje mreže destinacija prioritet tog preduzeća, te da Lufthansa u tom procesu i te kako treba da bude partner kao jedna od najznačajnijih avio-kompanija u svijeti i Evropi.\n– Za sada njihova kćerka firma Austrijan erlajnz realizuje liniju Podgorica – Beč – Podgorica, a nadam se da će već iduće godine Lufthansa saobraćati ka Crnoj Gori i sa drugih evropskih destinacija – istakao je Orlandić.\nMejer, koji je šef Lufthansine zemaljske operative za Evropu, izjavio je da je zadovoljan brojem putnika koje prevezu na liniji ka Beču i da je srećan što od 2004. godine, preko njihovog haba u Beču, povezuju Crnu Goru sa destinacijama širom svijeta.\n– U tom smislu, stalno pratimo tržišno okruženje – rekao je Mejer.\nLufthansa grupa je najveće udruženje avio-kompanija u svijetu i predvodnik je na\ntržištu evropskog avio-saobraćaja. Trenutno saobraća ka više od 300 destinacija na četiri kontinenta, a samo tokom prošle godine prevezli su oko 110 miliona putnika.


Oglasio se KFOR o vojnicima Albanije na sjeveru KiM - BIGportal.ba\nApril 5, 2019 072\nKFOR je, povodom navoda o prisustvu albanskih vojnika na severu KiM, saopštio da to nije bila provokacija, već izviđačka aktivnost oficira NATO u pratnji KFOR-a\nKFOR dodaje da nema razloga za uznemirenje.\n“Ovo nije provokacija, već zajednička aktivnost NATO, a prisustvo četiri albanska oficira ne bi trebalo nikoga iznenaditi jer je Albanija član NATO već 10 godina. Osim toga, trebalo bi da bude poznato da Albanija takođe doprinosi misiji KFORa”, precizira se u saopštenju KFOR-a, dostavljenom Tanjugu.\nKFOR navodi da su oficiri koji učestvuju u tim aktivnostima iz različitih država NATO, uključujući Albaniju. Dodaje se da se aktivnost sastoji od posete različitim mestima na Kosovu, uključujući Mitrovicu i druge lokacije na severu.\nPovodom, kako kažu, širenja neodgovornih glasina i izazivanja neosnovane zabrinutosti među stanovništvom, KFOR poručuje da je situacija na severu, kao i širom Kosova, “apsolutno pod kontrolom i da nema nikakvih naznaka ili dokaza o mogućim nemirima ili nasilju”.\n“U stvarnosti nema razloga za brigu niti straha od bilo čega”, navodi KFOR.\nU saopštenju se ističe da KFOR nastavlja da bude nepristrasno posvećen svom mandatu datom od strane UN kako bi zaštitio sve ljude na Kosovu.\n“Svi se moraju osećati bezbednije kada KFOR sprovodi vežbe i kreće se po Kosovu”, navodi se u saopštenju.


MOTOR blog » BASF otvorio najveću fabriku u Evropi za proizvodnju katalizatora emisije BASF otvorio najveću fabriku u Evropi za proizvodnju katalizatora emisije – MOTOR blog\nBASF otvorio najveću fabriku u Evropi za proizvodnju katalizatora emisije\nKompanija BASF svečano je otvorila novu fabriku za proizvodnju katalizatora emisije štetnih gasova iz mobilnih izvora u Šroda Šloski, zasebnoj privrednoj zoni nadomak Vroclava u Poljskoj. Velikom otvaranju prisustvovali su brojni državni i lokalni zvaničnici, uključujući i poljskog vice ministra za rad i društvenu politiku, Jačeka Mecinu, kao i člana Izvršnog odbora kompanije BASF, Dr Hansa Ulriha Engela.\nIzgradnja novog proizvodnog objekta od 40.000 kvadratnih metara (što je ujedno i najveća fabrika katalizatora emisije štetnih gasova kompanije BASF u Evropi) započeta je krajem 2012. godine uz početnu investiciju od 90 miliona evra. Fabrika je sa probnom proizvodnjom krenula u aprilu 2014. godine, da bi prošlog meseca pokrenula dve proizvodne linije katalizatora za emisiju kojom, za početak, rukovodi osoblje od 100 zaposlenih.\nUslediće i dodatno širenje proizvodnje što će ukupne investicije u fabriku uvećati na iznos od gotovo 150 miliona evra. Kada do 2016. godine svih deset proizvodnih linija katalizatora za laka i teška vozila bude u punom pogonu, BASF planira da uposli preko 400 ljudi sa područja Šroda Šloske.\nKatalizatore emisije proizvedene u Šroda Šloski koristiće proizvođači benzinskih vozila male potrošnje ali i dizel vozila kako male, tako i velike potrošnje, a sve radi njihovog usklađivanja sa pooštrenim regulativama za emisiju Euro 6/VI motora.\n„Stavljanje u pogon nove fabrike za proizvodnju vitalan je doprinos našoj globalnoj proizvodnoj mreži koja se bavi inovativnim tehnologijama za kontrolu štetnih emisija automobila,“ rekao je Kenet Lejn, predsednik sektora Katalizatora pri kompaniji BASF. „Pooštravanje regulativa za emisiju će za našu kompaniju biti ključni faktor u daljem razvoju. Ulaganje u Šroda Šlosku obezbediće nam neophodne kapacitete kako bismo što efikasnije izašli u susret sve većim potrebama naših kupaca.“\nMeđu naprednim tehnologijama koje će se proizvoditi u Šroda Šloski biće i sistemi za selektivnu katalitičku redukciju (SCR), najmodernija sistemska rešenja za filtere (SCRoF), kao i katalizatori za uklanjanje ozona marke PremAir® namenjeni automobilima.\n„Budući da je na atraktivnoj lokaciji i da ima pozitivan doprinos u razvoju privrede, Poljska je atraktivna i za ulagnja kompanije BASF,“ izjavio je Dr Joahim Majer, direktor BASF biznis centra za područje Centralne Evrope. „Ova fabrika ojačava našu poziciju kao proizvođača koji nudi inovativna rešenja na tržištu Centralne Evrope.“\nBASF otvorio najveću fabriku u Evropi za proizvodnju katalizatora emisije was last modified: July 22nd, 2014 by Goran Aničić\nOpel slagalica – Opelovi pokloni za najbrže takmičare


Turistička organizacija Grada Novog Sada dobitnik je nagrade "Najboljih 99 u Srbiji" - TONS\nHomepage Blog Turistička organizacija Grada Novog Sada dobitnik je nagrade “Najboljih 99 u Srbiji”\nTURISTIČKA ORGANIZACIJA GRADA NOVOG SADA, DOBITNIK JE NAGRADE “Najboljih 99 u Srbiji” I PLAKETE OD SERBIA FASHION WEEK\nProtekle nedelje, Turističkoj organizaciji Grada Novog Sada, dodeljena je nagrada za 2017. godinu – “Najboljih 99 u Srbiji”, gde je upravo naša organizacija prepoznata kao jedna od najboljih na polju promocije turizma.\nNakon prvog maja, već sledećeg vikenda 05. i 06. maja održava se Đurđevdanski uranak na Fruškoj gori u organizaciji planinarskog društva “Vilina Vodica”. Takođe, 06. maja održava se trofej Novog Sada (takmičenje u orijentiringu) na Paragovu u organizaciji Orijetaciono atletskog kluba Novi Sad, dok 06. maja startuje Fruškogorski MTB maraton u organizaciji kluba za planinski biciklizam “Fanatic” iz Novog Sada.\nMeđunarodna biciklistička trka “Trofej sajamskog grada” 19. i 20. maja – Bulevar Evrope\nInternacionalni festival kubanske muzike i plesa “Cubanero Salsa Festival”, od 24. do 27. maja – Centar grada i hotel Park\nVeć tokom meseca maja, startujemo sa promotivnim aktivnostima prema domaćim turistima, kao i prema turistima u regionu, putem elektronskih medija i društvenih mreža. Kampanja pod nazivom “Leto u Novom Sadu” ima za cilj da informiše sugrađane, potencijalne turiste iz zemlje i regiona o svim mogućnostima za odmor koje imaju tokom boravka u Novom Sadu. Takođe, značajno je da najavimo svim zainteresovanima da će se u Novom Sadu u narednom periodu održavati i brojne manifestacije.\nI pored svega navedenog, evidentno je da slobodnih smeštajnih kapaciteta ima sve manje, dakle u Novom Sadu se u narednih nekoliko meseci već traži, kako mnogi vole da kažu, “krevet više”.\nNovi Sad postaje sve značajnija i poslovna destinacija, i destinacija u kojoj brojne kompanije organizuju svoje sastanke, okupljanja i “team building”-e, pa tako u narednom periodu pored inostranih gostiju, očekujemo i radujemo se dolasku velikog broja domaćih turista.\nRaspored ovih promotivnih tura objavljen je na našem sajtu https://novisad.travel/booking-tura/


SRPSKAINFO SAZNAJE Sutra na Mrakovici sastanak vladajuće koalicije - Srpskainfo\nNaši izvori tvrde da je sastanak zakazan za 15 časova u vili Vlade Republike Srpske.\n– Očekuje se da teme budu aktuelna politička situacija u BiH i Srpskoj, emisija obveznica RS na Londonskoj berzi, raspodjela funkcija i drugo – tvrde naši sagovornici.\nPosljednji sastanak koalicije održan je na istom mjestu prije dvije godine, tačnije 18. aprila 2019. i na njemu su, između ostalih, učestvovali lideri SNSD, Milorad Dodik, DNS Marko Pavić, SP Petar Đokić, US Nenad Stevandić, DEMOS Nedeljko Čubrilović i NDP Dragan Čavić.\nMeđutim, sastav koalicije se drastično izmijenio, zbog čega se nametnula potreba novog sastančenja i novih dogovora. Kao što je poznato, u međuvremenu je sa čela DNS otišao Marko Pavić, došao Nenad Nešić, da bi na kraju DNS napustio vladajuću koaliciju.\nPrioritet dobrobit građana: Nešić, Borenović i Šarović održali sastanak sa Satlerom\n“Srpska očekuje podršku za kandidovane projekte” Višković razgovarao sa šefom kancelarije Svjetske banke za BiH\nBivši kadar DNS Darko Banjac osnovao je Narodnu partiju Srpske, sa kojom učestvuje u vlasti. Takođe, došlo je do cijepanja socijalista na SP i SPS Gorana Selaka, koji je jedno vrijeme bio u vlasti, ali je isključen poslije lokalnih izbora.\nInače, dan kasnije na Jahorini bi trebalo da bude održan sastanak partija opozicije u Srpskoj, SDS, PDP i DNS, plus poslanik Nebojša Vukanović, u ime svog pokreta. Kako je ranije najavljeno, neke od tema su izmjena Izbornog zakona BiH i usaglašavanje kandidata za pojedinačne funkcije na idućim opštim izborima.\nPolitika Mrakovicasastanakvladajuća koalicija\n"SMIŠLJENA PROVOKACIJA" Zastave Albanije i UČK postavljene u sjevernoj Kosovskoj Mitrovici\nIz Grada poručili Đajiću: Isplata podrške porodiljama se obavlja u skladu sa zakonima i propisima\nUtvrđuje se uzrok smrti: Vatrogasci Bratunca iz septičke jame IZVUKLI TIJELO MUŠKARCA\nSporan komentar o suđenju: NJEMAČKI SAVEZ KAZNIO BELINGEMA


Nova sezona konferencija Danas konferens centra – Danas Conference Center\nHome Globalna ekonomija Nova sezona konferencija Danas konferens centra\nNova sezona konferencija Danas konferens centra\nDanas konferens centar nastavlja svoj rad, i nakon punih 9 godina postojanja i 180 održanih konferencija, ponovo otvara nove teme koje na različite načine utiču na razvoj ekonomije i društva u Srbiji. Ekonomija zabave, sistemsko upravljanje otpadom, kadrovski deficit u zdravstvu, dualno obrazovanje, samo su neke od tema konferencija koje će biti realizovane uz saradnju sa Ambasadom SAD, Privrednom komorom Srbije, ali i mnogim drugim državnim institucijama, privatnim korporacijama i ambasadama, sa ciljem promovisanja tema od suštinskog značaja za održivu budućnost Srbije kao države.\nDanas konferens centar nastao je u sklopu dnevnog lista Danas pre devet godina, prva konferencija održana je 20.oktobra 2008.godine sa temom elektronske uprave u Srbiji, da bi nakon velikog uspeha konferencija i TV emisija, u martu 2010. godine Danas Conference Center d.o.o. postao zasebna kompanija u većinskom vlasništvu dnevnog lista Danas, i nakon punih pet godina uspešnog postojanja i rada, u martu 2015.godine većinski udeo dnevnog lista Danas otkupljen je, tako da je Danas konferens centar već pune dve i po godine potpuno samostalna i nezavisna kompanija koja se pored održavanja konferencija, bavi i različitim projektima TV produkcije, bez ikakve vlasničke veze sa bilo kojim štampanim ili elektronskim medijem.\nOva konferencijska sezona posebno je značajna i zbog toga što će u samom konceptu programa, akcenat biti na televizijskoj formi, na plasiranju tema konferencija na način koji je neka vrsta kombinacije klasične konferencije i televizijske emisije, što će biti još jedan korak u stalnoj evoluciji Danas konferens centra kao kompanije koja prati globalne medijske trendove.\nNova sezona Danas konferens centra počinje 15.septembra konferencijom o ekonomiji zabave, a završava se 1.decembra konferencijom o ekonomiji sporta.\nprevious Dovoljan broj inspektora ključ za suzbijanje sive ekonomije\nnext Akva parkovi puni stranih gostiju(VIDEO)


Kako saopštava RHMZ, u naredna dva sata se ponegde na jugozapadu, jugu i jugoistoku, kao i delu centralne Srbije očekuje kratkotrajna kiša i pljusak sa grmljavinom.\nTodorović je naveo i da je neprevidljivost vremenskih uslova u Beogradu izazov za sve koji se bave prognozom vremena, ali da prognoza RHMZ-a ima visok procenat ostvarenja i da je u svetskom i evropskom vrhu, prenosi Objektiv.\nNaglasio je i da nas toplo vreme ponovo očekuje u septembru i da ćemo se ponovo sunčati i plivati.\n- Biće toplih dana u septembru. Ne preterano toplih, ali biće umereno visoke temperature od 25 do 30 stepeni u sunčanim danima. Septembar je poznat kao jedan od stabilnijih meseci i da ima lepih i toplih dana - kazao je Todorović.\nDanas toplo, najviša dnevna do 18 stepeni, ali za VIKEND ZAHLAĐENJE


Na današnjoj konferenciji za novinare Lista Zajedno za Prijepolje najavila je niz projekata koje će, ukoliko dobiju poverenje građana, sprovesti u delo. Na taj način će, kako kažu, zaustaviti dalju devastaciju i odlazak ljudi iz ove opštine.\nSamira Ćosović, kanditkinja za narodnu poslanicu rekla je da dosadašnja lokalna vlast građanima opštine Prijepolje duguje odgovore za brojne afere, pronevere i obmanjivanja:\n“Kako to da susedne opštine dobijaju milione eura za razvoj, a naša opština ni dinara. Pitamo aktuelnu vlast zašto su obmanjivali građane da će deponija biti zatvorena i da Slovenci jedva čekaju da ulože milione u taj projekat? Zašto most u Šarampovu grade tri godine, a znamo da je Novi most završen za šest meseci? Kakvim su se interesima vodili prilikom gradnje puta do Slanog blata koji je koštao 238 miliona dinara? Pitamo ih o izgradnji trafostanice u Vinickoj i lošim seoskim putevima. Zašto je FK Polimlje dobilo manje sredstava od KMF Župski rubin? Šta je sa obećanjima o otvaranju rudnika Čadinje, izgradnji zatvorenog bazena? Zašto su iz budžeta 80 hiljada eura potrošeno za Halal sertifikat, a 7,2 miliona dinara prebačeno fantomskoj tetkinoj firmi? “\nKandidatkinja za odbornicu Tanja Svičević kazala je da će SDP zaustaviti neracionalno trošenje budžetskih sredstava, a da će novac usmeriti u izgradnju i sanaciju seoskih puteva, gradskih i prigradskih ulica, kao izgradnju pristupih saobraćajnica.\n“Uložićemo sredstva u rešavanje problema parkinga, finansiranje nekadašnjih sportskih, turističkih i kulturnih manifestacija po kojima je Prijepolje bilo prepoznatljivo. Konačno ćemo zatvoriti deponiju u Stanjevinama i sve divlje deponije na teritoriji opštine. Rešićemo problem pasa lutalica. Izgradnjom trafostanice u Vinickoj osiguraćemo bolje uslove poslovanja za privrednike, a izgradnjom potrebne infrastrukture u Ivanju, Velikoj Župi i Prijepolju rešićemo problem otpadnih voda. Osiguraćemo bolje vodosnadbevanje u naseljima Luke, Bostani, Klik, Hisardžik, Ravne , Jabuka.i proširiti kapacitete groblja Rosulje i Kosovac.”\nPotpredsednik IO SDP-a Armin Mujezinović rekao je da će se raditi na tome da Brodarevo, kroz institucionalnu decentralizaciju, postane “sekundarni centar” opštine Prijepolje.\nOtvaranje Vatrogasnog doma, fiskulturne sale, izgradnja obaloutvrd reke Lim, Kulturnog centra, dogradnja stadiona Rosulje su medju prioritima stranke.\n“Mi ne očekujemo da će se opštinska vladajuća struktura posebno obazirati na brojne afere, ali sam siguran da će na predstojećim izborimi gradjani znati da kazne ovaj javašluk i da im neće dozvoliti da dalje urušavaju našu opštinu. Ne može biti samo jedan čovek kriv za ovo stanje. Svi koji su glasali, podržavali ili na bilo koji način bili protekle četiri godine u ovoj katastrofalnoj vlasti, moraju biti kažnjeni na predstojećim izborima, rekao je predsednik i nosilac liste “Zajedno za Prijepolje”, Esad Hodžić.


20 Aprila, 2021 - mojusk.ba\nRegion Zapadnog Balkana će preko Evropske komisije, a pod koordinacijom Austrije, dobiti 651.000 Pfizer/BioNTech doza vakcina protiv koronavirusa. Dobre vijesti za region saopštio je ministar vanjskih poslova Austrije Alexander Schallenberg nakon što je potpisano 13 ugovora. Prema planu koji je predstavio austrijski šef diplomatije, vakcine zemljama regiona moraju biti dostavljene od maja do avgusta, a najveći broj doza će stići u Bosnu i Hercegovinu – 214.000, dok će Srbija koja je dobro pokrivena kineskim i ruskim vakcinama dobiti tek 36.000 doza, piše austrijski Die Presse. Schallenberg je kazao kako su…\nPredsjedništvo Kršćansko-demokratske unije (CDU) je iznova podržalo svog predsjednika Armina Lascheta u kandidaturi za demokršćanskog kandidata za kancelara na parlamentarnim izborima u septembru. Članovi saveznog predsjedništva CDU-a su u utorak rano ujutro, nakon šestosatnog sastanka, sa 77,5 posto glasova podržali Lascheta. Od 46 članova predsjedništva, 31 član je birao Lascheta, devet Soedera a šest se suzdržalo od glasanja. Laschetovog konkurenta Markusa Soedera, predsjednika Kršćansko-socijalne unije (CSU), manje stranke demokršćanske Unije CDU/CSU, podržalo je 22,5 posto članova predsjedništva CDU-a. Nakon što su preko vikenda propali pokušaji dogovora dvojice predsjednika stranaka Unije…\nSvijetArmin Laschet, CDU, Njemačka\nTužilaštvo Bosne i Hercegovine potvrdilo je danas da nastavlja rad u predmetu „Ikona“, te da je u toku realizacija aktivnosti u sklopu međunarodne pravne pomoći. – U vezi predmeta poznatog u javnosti kao “Ikona”, možemo odgovoriti da je predmet u radu i da se realiziraju aktivnosti u okviru međunarodne pravne pomoći – rečeno je Feni u Tužiteljstvu BiH. U interesu rada na predmetu u ovom trenutku nisu mogli dati više informacija. Radi se o predmetu koji je Tužiteljstvo BiH formiralo 18. decembra 2020. godine kako bi se izvršile provjere i…\nBiHikona, Tužilaštvo BiH


TV Banat / MOJ ŠARENI SVET\n15:07 SREDA, 21. 11. 2018. - 15:07 Autor: Marija Trišić\nPovodom Svetskog dana deteta, Crveni krst Vršac je najuspešnijima na konkursu “Moj šareni svet” uručio nagrade. Konkurs je organizovan u saradnji sa OŠ Paja Jovanović u Vršcu.\nViše od 80 radova pristiglo je na konkurs “Moj šareni svet” koji je za učenike od I do IV razreda organizovala vršačka organizacija Crvenog krsta. OŠ Paja Jovanović nije izabrana kao domaćin konkursa nimalo slučajno:\n“Konkurs smo otvorili 16.novembra na Međunarodni dan tolerancije, jer po nekim saznanjima i statistici, u ovoj školi ima najviše dece iz različitih etničkih zajednica, a konkurs zatvaramo danas na Svetski dan deteta. Naši volonteri izabrali su I, II I III mesto, i najkreativniji rad, za koji smatramo da je najbolji”, objašnjava Suzana Cvetanović, sekretar CK Vršac.\nMali umetnici nisu uspeli da sakriju uzbuđenje dok su čekali proglašenje najuspešnijih, i dobitnike nagrada su nagradili ogromnim aplauzima.\nNagradu za osvojeno III mesto na konkursu osvojila je Jelena Savkov iz II1, za II mesto Danilo Stefanović iz III2, I mesto osvojila je Marina Simeunović iz I2, a najkreativnijim je proglašen rad Jovane Pančevac iz IV2.\nPredstavnici Crvenog krsta nastavili su druženje sa mališanima i nakon proglašenja najuspešnijih, uz slatkiše i promociju humanih vrednosti.


DAČIĆ OSUĐUJE SERIJU "PORODICA": Istorija će pokazati da prevara Miloševića nije za pohvalu\nPredsednik SPS-a Ivica Dačić je ocenio da je „nesvrsishodno“ da se pravi serija o hapšenju bivšeg predsednika Slobodana Miloševića zato što „ne postoji dovoljna istorijska distanca da bi se o tome razgovaralo“.\n„Tragedija jedne porodice je zloupotrebljena za lične promocije određenih ljudi koji su bili oko i koji su u tome učestvovali“, rekao je Dačić za RTS.\nUmesto što se pravi serija o tome kako su prevarili Miloševića da ode u zatvor, Dačić je ocenio da bi oni koji su Miloševića uhapsili „trebalo da odu u zatvor zato što su ga prevarili“.\n„Potpisali su mu garancije. Kakva je to naša država koja potpisuje garancije koje neko ne poštuje?“, upitao je Dačić.\nOn je pitao i ko je Radio-televiziji Srbije, kao državnoj televiziji, dao pravo da od narodnih para, uz finansiranje Telekoma, pravi seriju o Miloševiću.\n„Što ne pravite serije o vašim porodicama?“, upitao je Dačić.\n„Istorija će pokazati ko je tu bio u pravu. Ovo je čin koji se može upoređivati sa Milošem i Karađorđem i njegovom glavom“, rekao je Dačić.\nDačić je rekao kako se veštački nameće teza da je Milošević kriv za sve, genocid, ratove, bombardovanje“".\nUpitan gde je bio 48 sati pred hapšenje Slobodana Miloševića, Dačić je odgovorio da je bio ispred rezidencije zajedno sa narodom.\nDačić je rekao da je u vreme hapšenja bio predsednik gradskog odbora SPS i da je njihova uloga bila da pred rezidenciju dođe što više ljudi kao podrška Miloševiću.\nDačić je, povodom saopštenja evroparlamentaraca koji posreduju u međustranačkom dijalogu da će pripremna faza trajati dva meseca, rekao da je on to sa njima dogovorio još 1. marta.\n„Da ne ispadne posle da ja nešto kočim i usporavam. Ja sam tu, i sutra može da počne dijalog, ali oni hoće pripremnu fazu“, istakao je Dačić.\nDačić je za RTS dodao da će u svakom slučaju, bez obzira na pripremnu fazu, početi da razgovara sa strankama.\nDačić je ocenio da to što su prevarili Miloševića nije za pohvalu i upitao zašto RTS ne napravi seriju o drugim porodicama koje su nešto pretrpele posle 5. oktobra.\nEvroparlamentarci žele da komuniciraju sa strankama iz opozicije koje njih interesuju, naveo je Dačić i dodao da će dijalog potrajati i da bi trebalo da se što pre dođe do nekog cilja kako bi se postigla određena rešenja koja na praktičan način mogu da poboljšaju izborne uslove.\nDačić, međutim, smatra da je suština u tome da neke stranke smatraju da će EP njima da donese povlašćeni status i pobedu na izborima, i poručuje da od toga nema ništa.\nUpitan šta će se dešavati od ponedeljka, Dačić je odgovorio da će evroparlamentarci pojedinačno razgovarati sa predstavnicima stranaka u naredna dva meseca, a da bi svi trebalo da se okupe i iznesu svoje platforme i da se traže rešenja.\n„Nisam ja adresa na koju neko treba da se žali. Ponudio sam 15. mart kao datum da se svi okupimo, i nismo, jer su predstavnici EP ušli u pripremnu fazu“, ukazao je Ivica Dačić.


Saopštenje povodom napada na predsednika Opštinskog suda u Leskovcu\n15.04.2008. Ministarstvo pravde najoštrije osuđuje današnji napad na predsednika Opštinskog suda u Leskovcu Nebojšu Stojičića, koji je jutros pronašao bombu na svom službenom automobilu. Ministarstvo pravde izražava spremnost da se suprotstavi ovakvim pritiscima i da preduzme sve korake u cilju... detaljnije\nSeminar Međunarodne unije advokata i Advokatske komore Beograda "Međunarodna razmena roba i usluga"\n24.04.2008. Seminar Međunarodne unije advokata i Advokatske komore Beograda "Međunarodna razmena roba i usluga" - Četvrtak, 24. April 2008. Ministar pravde Dušan Petrović... detaljnije\nSeminar o finansijskoj istrazi i oduzimanju imovine stečene krivičnim delima\n2.04.2008. Ministar pravde Dušan Petrović otvorio je Pravosudnom centru u Nišu Seminar o finansijskoj istrazi i oduzimanju imovine stečene krivičnim delima, koji su organizovali Ministarstvo pravde Republike Srbije u saradnji sa Savetom Evrope, a u okviru PAKO projekta koji finansira Evropska... detaljnije\nSkup povodom Projekta besplatne pravne pomoći u Republici Srbiji\n4.04.2008. Ministar pravde Dušan Petrović otvoriće u ponedeljak, 07. aprila 2008. godine, skup povodom početka realizacije druge faze projekta «Stvaranje održivog i efikasnog sistema za pružanje besplatne pravne pomoći u Republici Srbiji», koji sprovode Ministarstvo pravde Republike... detaljnije


Trideset prva protesta šetnja Jedan od pet miliona u Beogradu\nBeta 6. jula 2019. 19:35\nProtest Jedan od pet miliona, trideset prvi po redu u Beogradu, počeo je, po običaju u centru grada – kod Terazijske česme, sa kojeg organizator namerava da podseti da su gradjani već sedam meseci na ulici i „ne odustaju od namere da žive u slobodnoj i demokratskoj državi“.\nKako je najavljeno okupljenima bi trebalo da se obrati student i jedan od organizatora protesta Srdjan Marković i profesorka Univerziteta u Nišu Tamara Milenković Kerković i Uroš Marković.\nOrganizator je najavio i obraćanje odbornika skupštine Stari Grad Uroša Markovića kojeg su „Radio televizija Srbije i Pink cenzurisali tokom davanja izjave na bazenu ‘Milan Gale Muškatirović'“, kada je kritikovao gradsku vlast.\nOrganizator planira i da učesnici protestne šetnje odu do Policijske uprave za Grad Beograd „29 Novembra“ i „podsete policiju da je njena dužnost da štiti gradjane i zakone, a ne pojedince iz vlasti“.\nProtestna šetnja će do Policijske uprave stići ulicom Kralja Milana, zatim Takovskom, gde će proći pored zgrade RTS.\nOrganizator protesta naglasio je, u pozivu na skup, da i dalje traži da „odgovorni za nasilje vlasti nad neistomišljenicima“ budu kažnjeni.


BiH: 100.000 KM za pomoć žrtvama u Libanu - Klix.ba\nBiH BiH: 100.000 KM za pomoć žrtvama u Libanu\nBiH: 100.000 KM za pomoć žrtvama u Libanu\n3.8.2006. u 21:04\nIz budžetskih rezervi Bosne i Hercegovine bit će izdvojeno 100.000 KM za pomoć žrtvama ratnih stradanja u Libanu, odlučilo je danas Vijeće ministara BiH na sjednici u Sarajevu.\nNovac će biti upućena putem Crvenog križa, izjavila je na pres-konferenciji nakon sjednice Vijeća glasnogovornica Mirjana Micevska.\nI za djelatnosti Projekta Ars Aevi bit će izdvojeno 100.000 KM, dok je 50.000 KM namijenjeno za pripreme državne košarkaške reprezentacije pred kvalifikacije za Evropsko prvenstvo.\nVijeće ministara je donijelo i Odluku o prihvatanju programa rada Komisije za ispitivanje istine o stradanju Srba, Bošnjaka, Hrvata, Jevreja i ostalih u Sarajevu u periodu od 1992. do 1995. godine. Prioritet programa rada bit će - utvrđivanje ljudskih žrtava, saopćila je na pres-konferenciji Micevska.\nCvjetko Savić imenovan je za člana ove komisije jer je Željko Rašević podnio ostavku.\nRazmatrajući Prijedlog odluke o ratifikaciji Temeljnog ugovora između BiH i Svete Stolice, Vijeće ministara BiH danas se izjasnilo da je Temeljni ugovor finansijski neodrživ za BiH. Predsjedništvu BiH predloženo je da prije postupka ratifikacije pregovara o dopuni člana 10. ugovora kojom bi se povrat imovine vezao s budućim zakonom o restituciji BiH, a što bi bilo implementirano odmah po ratifikaciji, pojasnila je Micevska.\nRadi sprečavanja unošenja klasične svinjske kuge Vijeća ministara je donijelo Odluku o zabrani uvoza živih domaćih i divljih svinja, njihovog sjemena i embrija, svježeg svinjskog mesa i različitih vrsta proizvoda od svinja namijenjenih za poljoprivrednu, industrijsku i drugu upotrebu.\nOdluka o osnivanju državne komisije za reviziju Odluke o naturalizaciji stranih državljana u BiH izmijenjena je danas imenovanjem Barryja J. Stephensa, potpukovnika Armije SAD, za člana državne komisije umjesto potpukovnika Deana Vlahopoulosa koji je napustio BiH zbog rasporeda na druge poslove.\nNa današnjoj sjednici Vijeća ministara utvrđen je i prijedlog izmjena i dopune aktuelnog Zakona o osnovama sigurnosti saobraćaja na cestama u BiH.\nRadi se o usaglašavanju s entitetskim zakonima o prekršajima koji predviđaju novčanu kaznu kao jedinu u ovim prekršajnim djelima jer se kazna zatvora, shodno propisima entiteta, ne može više izricati za prekršaje.\nPredložene zakonske izmjene treba da ukinu naplatu kazne na licu mjesta i obezbijede efikasnu primjenu instituta prekršajnog naloga. Osoba koja ne plati prekršajnu kaznu ne može dobiti ili produžiti vozačku dozvolu, stoji u predloženim izmjenama.


Sva Teslina vozila od sada sa sistemom autonomne vožnje - Najnovije Vijesti\nProizvođač električnih vozila “Tesla” saopštio je da će sva vozila koja ova fabrika proizvede imati sistem autonomne vožnje.\nUprkos kamerama, senzorima i radarima, još uvijek ne možemo očekivati da vozila postanu “samovozeća“, barem ne u nekoliko narednih godina.\n“Tesla” je predstavio svoj “autopilot sistem” prošle godine omogućavajući neke funkcije automobilu poput usporavanja i kočenja.\nOsnivač “Tesle”, Elon Musk, kazao je da je sistem autonomne vožnje “u osnovi super-kompjuter u autu“, ali je dodao i to da će javnost i zakoni morati odlučiti o tome kada ćemo ova vozila moći koristiti.\nZa sada će sistem, iako sastavni dio vozila, raditi u “sjeni”. Prikupljaće podatke o tome kada je tehnologija mogla izbjeći nesreće da su komande u tom trenutku bile autonomne.\nMusk je kazao da se nada da će “Tesla” jednog dana moći prikazati javnosti značaj tako prikupljenih podataka i dokazati da je sigurnije imati sistem autonomne vožnje “za volanom” nego čovjeka.\nNeki ipak smatraju da je ova najava iz “Tesle” više pokušaj obnove povjerenja investitora u ovu kompaniju, a koje je izgubljeno zbog slabe prodaje tokom protekle godine.\nIz fabrike su u aprilu otkrili svoje planove za Model 3, njihovo do sada najjeftinije vozilo, a koje bi se na tržištu trebalo pojaviti sljedeće godine. Ovo vozilo će takođe imati ugrađen sistem autonomne vožnje.\nOsnovni model će koštati oko 32 hiljade eura i dostizaće maksimalnu daljinu od 346 km po električnom punjenju. Analitičari kažu da bi ovo vozilo moglo naći svoje mjesto na tržištu, s obzirom na odnos cijene i mogućnosti, što će dodatno povećati interes za električnim vozilima.


Svečanu akademiju je otvorila članica Sekretarijata, drugarica Vesna Milunović, koja je u ime partije čestitala Dan republike i kratko se osvrnula na značaj zasedanja AVNOJ-a i njegovih odluka. Ona je istakla da je to datum u kom su ispunjene težnje jugoslovenskih naroda da na ravnopravnim osnovama žive u republici, koja je nakon oslobođenja naše domovine od fašizma i pobede socijalističke revolucije omogućila radnom čoveku život dostojan čoveka. Na važnost ovog istorijskog događaja osvrnuo se član sekretarijata NKPJ i SKOJ-a, drug Vladimir Davidović, koji je istakao da se najvažnije odluke odnosile na odabir Nacionalnog komiteta oslobođenja Jugoslavije, sa sedištem u Jajcu, koji je delovao kao privremena vlada. Takođe, na ovom zasedanju je donešena odluka da se Josipu Brozu da zvanje Maršala Jugoslavije i premijera, a da se ponište odluke jugoslovenske vlade u izgnastvu, dok se kralju Petru II Karađorđeviću zabranjuje povratak u zemlju dok se na referendumu ne odluči status monarhije. Drug Davidović je istakao da su ove odluke bile uvod u ono što se dogodilo nakon pobede nad okupatorom, gde se narod na slobodnim izborima opredelio za republiku, kao i za socijalistički društveno - ekonomski sistem.\nTokom svečane akademije recitovane su peseme koje simbolizuju antifašističku borbu i socijalističku revoluciju, Pesma mrtvih proletera, koju je napisao učesnik Narodnooslobodilačkog rata i jedan od najvećih naših pisaca Branko Ćopić i pesma ,,Kadinjača“, koja se osvrće na jednu od najslavnijih partizanskih bitaka, a koja se upravo odigrala 29. novembra. Nadahnuto i borbeno, uveličavši ovaj važan događaj, pomenute peseme su odrecitovali drugarica Ana Ručnov, književnica i članica sekretarijata NKPJ i drug Jovan Živanović, član sekretarijata SKOJ-a.\nPri samom kraju, skupu se obratio Prvi sekretar SKOJ-a i član sekretarija NKPJ, drug Aleksandar Đenić, koji se u svom govoru osvrnuo na aktvinosti omladinske organizacije. On je istakao da je u prethodnom periodu, naša omladina imala veliki broj aktivnosti, od kojih su svakako najvažnije Drugi letnji antifašistički kamp, zatim uspešno obeležavanje sedamdesetogodišnjice oslobođenja Beograda, organizovanje najmasovnijih studentskih protesta u prethodnih desetak godina i sprečavanje donošenja izmena zakona o visokom obrzovanju koji je bio na štetu ogromne većine studenata i mnoge druge. On je napmenuo da našu omladinsku organizaciju očekuju brojne aktivnosti do kraja godine, a da svakako najkrupnije predstavljaju održavanje godišnje konfrencije SKOJ-a 13. 12. 2014. i drugi kongres Studenstkog fronta koji će se održati 06. 12. 2014 godine. Na samom kraju skupa se obrato Generalni sekretar NKPJ, drug Batrić Mijović, koji je istakao da je AVNOJ udario temelj posleratnom opredeljenju Jugoslavije u kom je ukinuta eksploatacija manjine nad većinom, kao i to da je iskazana želja južnoslovenskioh naroda da žive ravnopravno u zajedničkoj državi. Drug Mijović je napomenuo da su sve one kolaborantske i fašističke snage koje su se zdušno borile protiv odluka AVNOJ-a, radile na usitnjavanju i razbijanju Jugoslavije, isto tako kao što to rade njihovi ideološki nastavljači u poslednjih 25 godina koji su kao sluge imperijalizma radili na rasparčavanju Jugoslavije. On je istakao da se tadašnje granice marionteskih i kvislinških režima koji su bili na strani okupatora, maltene podudaraju sa današnjim marionetskim državicama koje su nastale nakon razbijanja Jugoslavije. Drug Mijović je zaključio u svom izlaganju da je naša partija od svog osnivanja imala jugoslovenski kurs u pogledu nacionalnog pitanja i da se taj odnos nije promenio, jer Jugoslavija se pokazala u praksi kao najbolje rešenje za sve narode koji su živeli u njoj, ali takođe je istakao da se naša partiija neće zalagati za kapitalističku, već socijalističku Jugoslaviju, jer samo u socijalističkoj Jugoslaviju mogu biti zadovoljene potrebe južnoslovenskih naroda i ostvarena istinska sloboda!\nŽiveo Dan republike 29. novembar!\nŽivela borba južnoslovenskih naroda za istinsku slobodu i socijalizam!


"Dosije Labudović", film Mile Turjlić i Titovom snimatelju\n„Dosije Labudović“, film Mile Turjlić i Titovom snimatelju\nTanjug 14. februara 2019. 11:30\nBEOGRAD – Projekat dugometražnog dokumentarnog filma „Dosije Labudović“ Mile Turajlić uvršten je među 33 projekta dokumentarnih filmova za ovogodišnje izdanje koprodukcionog i finansijskog foruma festivala CPH: DOX u Kopenhagenu, saopšteno je danas iz Filmskog centra Srbije.\nForum će biti održan od 26. do 28. marta ove godine, u sklopu festivala CPH: DOX od 20. do 31. marta.\nFilm „Dosije Labudović“, koji će se tom prilikom u Danskoj nadmetati u kategoriji „Cinema“, nastaje kao koprodukcija Srbije, Francuske i Hrvatske.\nMila Turajlić kaže za sajt Filmskog centra Srbije da film govori o nastanku Pokreta nesvrstanih ispričan kroz objektiv kamere čoveka koji je taj uzbudljiv period snimao, ostavivši svedočenje o harizmatičnim političkim ličnostima koje je okupila jedna uzbudljiva politička vizija.\n„Stevan Labudović, snimatelj ‘Filmskih novosti’, određen je da prati predsednika (Josipa Broza) Tita na putovanjima mira, počev od prve plovidbe ‘Galebom’ (od Egipta) do daleke Indonezije, Indije i Burme 1954. godine. Tom prilikom su se sreli Tito, Nehru, Sukarno, U Nu i Naser, a Stevanova kamera je zabeležila rađanje prijateljstava koja će postati temeljac nastanka Pokreta nesvrstanih. Stevanov život dobija neočekivan zaokret 1959. godine kada je delegacija (alžirskog pokreta) FLN-a došla da traži podršku od Tita“, kaže Turajlićeva i napominje da je Jugoslavija postala prva evropska zemlja koja je priznala nezavisni Alžir, a Tito im pored pomoći u vidu oružja i uniformi šalje i svog snimatelja.\n„Zadatak tog snimatelja je da napravi snimke koji će pomoći Alžircima da svetu predstave svoju verziju onoga što se dešava u ratu za oslobođenje od Francuske. Stevan je poslat na misiju od tri meseca, a ostao je u uniformi FLN-a tri godine, sve do osvajanja slobode. Njegovi snimci, kao i najveći deo fonda filmova o alžirskom ratu za nezavisnost danas se čuvaju u ‘Filmskim novostima’ u Beogradu. Taj fond Alžirci zovu ‘les fonds Labudović’ ili ‘Dosije Labudović'“, kaže Turajlićeva.\nPrema njenim rečima, danas Stevan ima 89 godina i živi u skromnom stanu na periferiji Beograda, dok u Alžiru uživa status nacionalnog heroja, a njegova kamera i oprema su izloženi u vitrini nacionalnog muzeja.\nProjekat filma „Dosije Labudović“ podržao je i Filmski centar Srbije, kao i panevropski filmski koprodukcioni fond Eurimages.


Nikšić: Vlada FBiH neće urušavati niti degradirati državne institucije - Klix.ba\nNikšić: Vlada FBiH neće urušavati niti degradirati državne institucije\n24.2.2012. u 19:12\nVlada Federacije Bosne i Hercegovine neće urušavati niti degradirati institucije države BiH i bezbroj je primjera kada smo to vrlo jasno pokazali, kazao je danas u izjavi za Fenu federalni premijer Nermin Nikšić upitan da prokomentira današnju tvrdnju ministra sigurnosti BiH Sadika Ahmetovića da se sastankom u Banjoj Luci negiraju institucije BiH.\nNikšić je podsjetio na jedan od tih primjera i to kada je u pitanju usvajanje programa IPA fondova, jer su i tada zastupani interesi države, a jedini predstavnik u Vijeću ministara iz stranaka potpisnica Platforme bio je Ahmetović koji je glasao protiv interesa države.\nNaime, sastanak predsjednika vlada regiona posvećen zajedničkim aktivnostima na predupređivanju eventualnih opasnosti od poplava i drugim pitanjima od regionalnog značaja upriličen je danas u Banjoj Luci, a domaćin sastanka bio je premijer Republike Srpske Aleksandar Džombić.\nSastanku su prisustvovali predsjedavajući Vijeća ministara BiH Vjekoslav Bevanda, predsjednik Vlade Federacije BiH Nermin Nikšić, predsjednik Vlade Srbije Mirko Cvetković, predsjednik Vlade Crne Gore Igor Lukšić, dok je kao izaslanik Hrvatske bio ministar unutrašnjih poslova Ranko Ostojić, jer premijer Zoran Milanović nije mogao doći budući da je na današnjoj sjednici hrvatskog sabora kao jedna od tačaka dnevnog reda bilo usvajanje budžeta za 2012. godinu.\nNikšić još dodaje da je ponosan i počašćen što je zajedno s Bevandom i Džombićem, bio domaćin u Banjoj Luci premijeru Vlade Srbije i Crne Gore te ministru unutrašnjih poslova Republike Hrvatske.\nNavodi da se u Banjoj Luci razgovaralo o važnim stvarima vezanim za region te da je s njega upućena dobra vijest građanima regiona, a to je da nas je stanje prirodne nesreće ujedinilo i probudilo solidarnost kao i potrebu da jedni drugima pomažemo, ali i pokazalo da se samo zajedno možemo suprotstaviti nedaćama i nevoljama.\n"Tim prije me iznenađuje tvrdnja kako mi na taj način rušimo institucije BiH, jer mi BiH doživljavamo malo šire od ministra Ahmetovića, za kojeg je izgleda država samo ovih nekoliko ulica koliko treba proći od stana do kancelarija Ministarstva", kaže Nikšić.\nAhmetović je danas izjavio da je Okvirni zakon o zaštiti i spašavanju na nivou Bosne i Hercegovine te da je isključiva nadležnost kad je u pitanju saradnja u ovoj oblasti na nivou države BiH te da entiteti nemaju nadležnost međunarodne suradnje u ovoj oblasti, već je isključiva nadležnost u tome Vijeća ministara, odnosno Ministarstva sigurnosti.\nUz žaljenje što ministar Ahmetović očito nije dovoljno informiran,\nNikšić kaže da je upravo na njegovu inicijativu, koju je podržao i premijer Džombić, današnjim sastankom uime države kooridinirao predsjedavajući Vijeća ministara BiH Vjekoslav Bevanda.\n"Iskreno sam se nadao da je iza nas vrijeme kada je bilo važno odakle dolazi inicijativa koja se kreće u pravcu zastupanja interesa svih građana i integrativnih procesa, te da na osnovu toga bude formirano i mišljenje o njoj", naglasio je na kraju Nikšić.